<p>Σκληρή κριτική στον Παγκόσμιο Οργανισμό Υγείας άσκησαν Σιέρα Λεόνε και Λιβερία για τη μέχρι τώρα αντίδρασή του στην επιδημία του φονικού ιού Ebola.</p>
<p>«Χρειαζόμαστε μία πιο δυνατή απάντηση στη φύση της ασθένειας και τον τρόπο που μας επηρεάζει. Αν ο λαός μας πεθαίνει, η απάντηση θα πρέπει να είναι έκτακτη, καθότι πρόκειται για μία έκτακτη κατάσταση», δήλωσε ο πρόεδρος της Σιέρα Λεόνε, Έρνεστ Μπάι Κορόμα, επισημαίνοντας πως η χώρα αδυνατεί να αντιμετωπίσει την κατάσταση στα δύο κέντρα που έχουν δημιουργηθεί για τη νόσο.</p>
<p>Αντίστοιχες δηλώσεις έκανε στο πρακτορείο Reuters και ο υπουργός Ενημέρωσης της Λιβερίας, Λιούις Μπράουν: «Η αντίδρασή τους (ΠΟΥ), ειλικρινά, δεν είναι (στο επίπεδο) που θα τη θέλαμε για να προσφέρει σοβαρό επίπεδο ανακούφισης», σημειώνοντας πως η Λιβερία έχει ανάγκη ιατρικού προσωπικού και γενικότερης βοήθειας.</p>
<p>Μέχρι στιγμής τουλάχιστον 1.145 άνθρωποι έχουν χάσει τη ζωή τους από τον Ebola στη Σιέρα Λεόνε, τη Λιβερία, τη Γουινέα και τη Νιγηρία, μέσα σε μόλις έξι μήνες.</p>


 Πηγή : <a href="http://www.e-reportaz.gr/%ce%ba%cf%81%ce%b9%cf%84%ce%b9%ce%ba%ce%ae-%cf%83%cf%84%ce%bf%ce%bd-%cf%80%ce%bf%cf%85-%ce%b1%cf%80%cf%8c-%ce%bb%ce%b9%ce%b2%ce%b5%cf%81%ce%af%ce%b1-%ce%ba%ce%b1%ce%b9-%cf%83%ce%b9%ce%ad%cf%81%ce%b1/">e-reportaz.gr</a>