Αμερικανική έρευνα συσχέτισε τη φορολογία των τσιγάρων με τη βρεφική θνησιμότητα επισημαίνοντας ότι όσο αυξάνουν οι φόροι στα τσιγάρα, τόσο μειώνονται οι θάνατοι των βρεφών.

Για κάθε ένα δολάριο αύξηση στη φορολογία ενός πακέτου τσιγάρων, περίπου δύο θάνατοι βρεφών αποτρέπονται καθημερινά. Η μελέτη υπολογίζει ότι η αύξηση στους φόρους των τσιγάρων έχει μειώσει κατά περίπου 3,2% την ετήσια βρεφική θνησιμότητα στις ΗΠΑ.

Οι ερευνητές των Σχολών Δημόσιας Υγείας των Πανεπιστημίων του Βάντερμπιλτ και του Μίσιγκαν, με επικεφαλής τον καθηγητή παιδιατρικής Μάθιου Ντέηβις, έκαναν τη δημοσίευση στο περιοδικό «Pediatrics» της Αμερικανικής Ακαδημίας Παιδιατρικής.

Οι επιστήμονες δήλωσαν ότι «η έκθεση στα τσιγάρα στη διάρκεια της εγκυμοσύνης σχετίζεται με αρκετά προβλήματα υγείας για τα νεογέννητα, όπως τον πρόωρο τοκετό, που είναι η κύρια αιτία βρεφικής θνησιμότητας στις ανεπτυγμένες χώρες. Η φορολόγηση των τσιγάρων συμβάλλει, ώστε οι άνθρωποι να κόψουν το κάπνισμα ή να μην το αρχίσουν».

Το κάπνισμα, όπως έχουν δείξει προηγούμενες μελέτες, αποτελεί βασική αιτία πρόωρου θανάτου, που θα μπορούσε να είχε αποφευχθεί. Οι έγκυες που καπνίζουν, είναι πιο πιθανό να γεννήσουν μωρά με προβλήματα υγείας, τα οποία κινδυνεύουν με πρόωρο θάνατο κατά το πρώτο έτος της ζωής τους.

&nbsp;