Για τους κινδύνους που παραμονεύουν για την υγεία μας με τη μετάβαση στη θερινή ώρα προειδοποιούν ερευνητές από τη Φινλανδία, μετά από σχετική έρευνα. 

Αναλυτικότερα, οι ερευνητές από το Πανεπιστημιακό Νοσοκομείο του Τούρκου μελέτησαν τον αριθμό των περιστατικών ισχαιμικού εγκεφαλικού σε διάστημα δέκα ετών και διαπίστωσαν αύξηση της τάξεως του 8% τις δύο ημέρες που ακολουθούν την αλλαγή της ώρας, δύο φορές το χρόνο.

Σημειώνεται ότι το ισχαιμικό εγκεφαλικό επεισόδιο είναι αποτέλεσμα θρόμβου σε αιμοφόρο αγγείο που τροφοδοτεί με αίμα τον εγκέφαλο.

Οι ερευνητές σημειώνουν ότι η επίδραση φαίνεται να είναι μικρή, και τα ευρήματά τους δεν σημαίνουν απαραιτήτως ότι ένα υγιές άτομο κινδυνεύει να πάθε εγκεφαλικό λόγω της αλλαγής της ώρας. 

Ωστόσο, ο κίνδυνος φάνηκε να είναι στατιστικά μεγαλύτερος για τα άτομα άνω των 65 ετών και για τους ασθενείς με καρκίνο.

Τα ευρήματα των ερευνητών πρόκειται να παρουσιαστούν στο πλαίσιο του ετήσιου συνεδρίου της Αμερικανικής Ακαδημίας Νευρολογίας, στο Βανκούβερ του Καναδά.

Εν τω μεταξύ, μια άλλη μελέτη που εκπονήθηκε το 2014 από ερευνητές στο Πανεπιστήμιο του Κολοράντο υπέδειξε ότι αυξάνονται και τα εμφράγματα μετά τη μετάβαση στη θερινή ώρα, συγκεκριμένα σε ποσοστό 25% τη Δευτέρα μετά την αλλαγή, σε σύγκριση με τις υπόλοιπες Δευτέρες του έτους. 

Σύμφωνα με τους ερευνητές, η απορρύθμιση του βιολογικού ρολογιού συμβάλλει στην επίδραση αυτή.
