Στο χρόνο ρεκόρ των τριών εβδομάδων θεράπευσαν ανθρώπους με ηπατίτιδα C επιστήμονες στο Χονγκ Κονγκ.

Οι σημερινές θεραπείες για τον ιό της ηπατίτιδας C (HCV), που είναι αρκετά πρόσφατες, απαιτούν τη λήψη των φαρμάκων επί τρεις μήνες. Έως το 2011 η θεραπεία διαρκούσε οκτώ μήνες, δεν είχε πάντα θετικό αποτέλεσμα και επιπλέον προκαλούσε σοβαρές παρενέργειες.

Η συντόμευση της θεραπείας από τους οκτώ μήνες στους τρεις χάρη σε τέσσερις νέους συνδυασμούς αντιικών φαρμάκων (με κυριότερο το Sofobusvir) είχε θεωρηθεί ως σημαντική πρόοδος. Γι” αυτό, η περαιτέρω συρρίκνωση από τη νέα πειραματική θεραπεία του χρόνου θεραπείας στις τρεις μόνο εβδομάδες θεωρείται σημαντική νίκη κατά του ιού HCV.

Οι Κινέζοι ερευνητές του Χονγκ Κονγκ, με επικεφαλής τον ηπατολόγο Τζορτζ Λάου, σύμφωνα με το περιοδικό «Science», πρόκειται να παρουσιάσουν το επίτευγμά τους για πρώτη φορά σε επιστημονικό συνέδριο για το ήπαρ σε δύο εβδομάδες.

Οι κινέζοι επιστήμονες, σύμφωνα με τις υπάρχουσες πληροφορίες, πειραματίστηκαν με τρεις νέους συνδυασμούς φαρμάκων που χορηγήθηκαν για διάστημα τριών εβδομάδων σε 18 άτομα με τον ιό HCV. Τα άτομα αυτά θεωρούνται πλέον θεραπευμένα, καθώς 12 εβδομάδες μετά την έναρξη της θεραπείας δεν εμφάνιζαν κανένα ίχνος του γενετικού υλικού του ιού της ηπατίτιδας C στο αίμα τους.

Αν η νέα θεραπεία-εξπρές επιβεβαιωθεί και από μελλοντικές κλινικές δοκιμές σε περισσότερους ασθενείς, τότε θα μειωθεί δραστικά το μεγάλο κόστος της θεραπείας, το οποίο σήμερα φθάνει τα 100.000 δολάρια για τη σχετικά γρήγορη θεραπεία των 12 εβδομάδων.

Όμως στη μικρή κλινική δοκιμή της θεραπείας-εξπρές δεν συμμετείχαν ασθενείς με κίρρωση του ήπατος (οι οποίοι είναι πιο δύσκολο να θεραπευθούν), κάτι πάντως που έχει συχνά γίνει στις κλινικές δοκιμές των νέων φαρμάκων για την ηπατίτιδα C. Από την άλλη, οι 18 ασθενείς που θεραπεύθηκαν, είχαν συγκεκριμένα στελέχη του ιού HCV, συνεπώς η τόσο γρήγορη θεραπεία μπορεί να μην είναι αποτελεσματική έναντι άλλων στελεχών.

Το θετικό είναι, εν προκειμένω, ότι η εμπειρία έχει δείξει πως οι ασθενείς που δεν ανταποκρίνονται σε ένα συνδυασμό φαρμάκων, στη συνέχεια ανταποκρίνονται σε έναν άλλο με διαφορετικά φάρμακα. Επιπλέον, οι ειδικοί δεν αποκλείουν ότι στο μέλλον νέοι συνδυασμοί από πιο ισχυρά φάρμακα και σε μεγαλύτερες δοσολογίες θα μπορούσαν να μειώσουν τον χρόνο θεραπείας κι άλλο, στις δύο μόλις εβδομάδες.