Μια νέα μελέτη έρχεται να βάλει φρένο σε μια συνήθεια που έχει «λύσει τα χέρια» των περισσότερων νοικοκυρών, αυτή της χρήσης του πλυντηρίου πιάτων.

Ο λόγος που θα πρέπει να περιοριστεί η χρήση του, σύμφωνα με τα ευρήματα Σουηδών επιστημόνων, είναι ότι η συχνή χρήση του συμβάλλει στην αδυναμία του ανοσοποιητικού των παιδιών, ενώ, αντιθέτως, το πλύσιμο των πιάτων στο χέρι φαίνεται να συνδέεται με το μειωμένο κίνδυνο εμφάνισης αλλεργίας στα παιδιά.

Όπως προκύπτει και από αυτή τη μελέτη, η επαφή με μικροοργανισμούς μπορεί στην πραγματικότητα να ωφελήσει το ανοσοποιητικό. Η θεωρία αυτή είναι γνωστή ως Υπόθεση της Υγιεινής (the hygiene hypothesis), και υποδεικνύει ότι ο λόγος που τα παιδιά σήμερα εκδηλώνουν τόσο ευρύ φάσμα αλλεργιών είναι επειδή το περιβάλλον στο οποίο μεγαλώνουν είναι υπερβολικά καθαρό.

Σύμφωνα με την παραπάνω θεωρία, αν το παιδί δεν έρθει σε επαφή με βακτήρια στα πρώτα χρόνια της ζωής του, το ανοσοποιητικό του δεν γίνεται αρκετά ανθεκτικό στο μέλλον, ενώ παλαιότερες μελέτες έχουν παρουσιάσει ανάλογα αποτελέσματα για την επαφή του παιδιού με κατοικίδια, την κατανάλωση ψαριού, τη ζωή στην επαρχία, κ.ά.

Η έκθεση στα μικρόβια, ιδιαίτερα στα πρώτα χρόνια της ζωής, ενεργοποιεί το ανοσοποιητικό με αποτέλεσμα αυτό να γίνεται πιο ανεκτικό, τονίζει ο ερευνητής Bill Hesselmar, ένας από τους βασικούς συντάκτες της νέας μελέτης.