Οι υπερβολές στο φαγητό και το ποτό θεωρούνται μάλλον δεδομένες στις γιορτές, και ειδικά την παραμονή της πρωτοχρονιάς, με αποτέλεσμα η πρώτη μέρα του χρόνου συνήθως να μας βρίσκει κάπως… θολωμένους και ασταθείς! 

Τα συμπτώματα του hangover είναι λίγο – πολύ γνωστά: Εξάντληση, δίψα, πονοκέφαλος, μυϊκοί πόνοι, κακός ύπνος, αυξημένη ευαισθησία στο φως και τον ήχο, αστάθεια, αίσθημα ματαίωσης, αδυναμία συγκέντρωσης κ.ά.

Δυστυχώς, μέχρι στιγμής, οι ειδικοί υποστηρίζουν ότι δεν έχουν βρει «θεραπεία» για το hangover, ωστόσο τα προβλήματα που μπορεί να δημιουργήσει το αλκοόλ στον οργανισμό μας όταν καταναλώνεται σε μεγάλες ποσότητες είναι αρκετά σημαντικά και εν δυνάμει επικίνδυνα. 

Το αλκοόλ μπορεί να προκαλέσει φλεγμονή στον οργανισμό με αποτέλεσμα να έχουμε αδυναμία συγκέντρωσης, ακόμα και κενά στη μνήμη, ενώ ρίχνει το σάκχαρο στο αίμα προκαλώντας αστάθεια και αδυναμία.

Έτσι, στην περίπτωση που βρεθείτε στη δυσάρεστη θέση να ξυπνήσετε αύριο το πρωί – μεσημέρι – απόγευμα (!) βιώνοντας τις δυσάρεστες συνέπειες της υπερβολικής κατανάλωσης αλκοόλ, αν και δεν υπάρχει συγκεκριμένη «θεραπεία», το καλύτερο που έχετε να κάνετε είναι να πιείτε πολύ νερό, για να αντιμετωπίσετε την αφυδάτωση που προκαλεί το αλκοόλ.

Η κατανάλωση τροφής είναι απαραίτητη για να νιώσετε καλύτερα, ακόμα και αν μοιάζει αδύνατη! Παράλληλα, προσπαθήστε να φάτε κάτι μη λιπαρό. 

Τέλος, ο ύπνος αποδεικνύεται και σε αυτή την περίπτωση μέγας γιατρός! Κοιμηθείτε καλά, και δώστε στον οργανισμό σας το χρόνο να ανασυγκροτηθεί! 
