Η ακρόαση μουσικής πριν, στη διάρκεια και μετά από μία χειρουργική επέμβαση είναι ωφέλιμη για τον ασθενή, καθώς μπορεί να μειώσει σημαντικά τον πόνο και το άγχος του, καθώς επίσης να διευκολύνει την ανάρρωσή του, σύμφωνα με μια νέα βρετανική επιστημονική έρευνα.

Οι ερευνητές των πανεπιστημίων Μπρουνέλ και Κουίν Μαίρη του Λονδίνου, με επικεφαλής τη δρα Κάθριν Μιντς, που έκαναν τη σχετική δημοσίευση στο ιατρικό περιοδικό "The Lancet", πραγματοποίησαν την πιο εξονυχιστική μέχρι σήμερα αξιολόγηση (μετα-ανάλυση) των έως τώρα μελετών πάνω στο ζήτημα. Συνολικά μελέτησαν στοιχεία 72 κλινικών δοκιμών που αφορούσαν σχεδόν 7.000 ενήλικους ασθενείς.

Η έρευνα κατέληξε στο συμπέρασμα ότι χάρη στη μουσική που άκουγαν, οι ασθενείς ήσαν λιγότερο αγχωμένοι μετά το χειρουργείο και δήλωναν πολύ πιο ικανοποιημένοι. Επίσης ανέφεραν ότι πονούσαν λιγότερο και χρειάζονταν λιγότερα αναλγητικά φάρμακα, σε σχέση με άλλους εγχειρισμένους ασθενείς που δεν άκουγαν μουσική.

Η ακρόαση της μουσικής είναι ωφέλιμη σε οποιοδήποτε στάδιο της επέμβασης, αν και το μεγαλύτερο όφελος φαίνεται να υπάρχει, όταν ο ασθενής ακούει την μουσική προτού εγχειρισθεί. Ακόμη μεγαλύτερο είναι το όφελος, όσον αφορά την μείωση του μετεγχειρητικού πόνου και των αναλγητικών, όταν ο ασθενής επιλέγει τη δική του μουσική.

Είναι αξιοσημείωτο ότι, σύμφωνα με τους ερευνητές, ακόμη κι αν ο ασθενής έχει κάνει γενική αναισθησία, όταν ακούει μουσική, πάλι βιώνει μικρότερα επίπεδα πόνου. Το όφελος όμως είναι μεγαλύτερο, αν ο ασθενής έχει πλήρη συνείδηση του περιβάλλοντος. Η μουσική πάντως δεν μειώνει τη διάρκεια παραμονής του στο νοσοκομείο.