Ο αριθμός των νεκρών από την επιδημία του ιού Έμπολα στη δυτική Αφρική υπερέβη τους 9.000, σύμφωνα με τα στοιχεία που έδωσε στη δημοσιότητα την Παρασκευή ο Παγκόσμιος Οργανισμός Υγείας (ΠΟΥ).

Στη Γουινέα, τη Λιβερία και τη Σιέρα Λεόνε, 9.004 ασθενείς έχουν χάσει την ζωή τους, σύμφωνα με τον πιο πρόσφατο απολογισμό του ΠΟΥ, έως την 3η Φεβρουαρίου.

Η επιδημία προκάλεσε τον θάνατο 10 επιπλέον ανθρώπων στη Γουινέα, ανεβάζοντας τον συνολικό αριθμό σε εθνικό επίπεδο στους 1.957 νεκρούς. Στη Σιέρα Λεόνε καταγράφθηκαν 15 νέοι θάνατοι με τον αριθμό των νεκρών να έχει πλέον ανέλθει στους 3.301.

Στη Λιβερία 3.746 άνθρωποι απεβίωσαν έως την 1η Φεβρουαρίου, ενώ έκτοτε οι αρχές δεν έχουν δημοσιοποιήσει νέο απολογισμό.

Πηγή: ΑΠΕ