Όσοι εργάζονται πολλές ώρες μπροστά από μια οθόνη υπολογιστή, γνωρίζουν πολύ καλά το δυσάρεστο αίσθημα της «ξηρότητας» των ματιών, που προκαλεί πολλές φορές και φαγούρα στα μάτια.

Σύμφωνα με μια νέα έρευνα από επιστήμονες στην Ινδία, τα «ξηρά μάτια» μπορούν να αντιμετωπιστούν με συμπληρώματα διατροφής από ιχθυέλαιο.

Όπως αναφέρει δημοσίευμα της βρετανικής εφημερίδας Daily Mail, η ομάδα των ερευνητών διεξήγαγε μια έρευνα διάρκειας τριών μηνών, στην οποία συμμετείχαν 478 άνθρωποι με αίσθημα ξηρότητας στα μάτια ως αποτέλεσμα της πολύωρης χρήσης υπολογιστή.

Οι ερευνητές χορήγησαν σε κάποιους από τους συμμετέχοντες δύο χάπια την ημέρα από ωμέγα-3 λιπαρά οξέα και στους υπόλοιπους εικονικά χάπια, τα οποία περιείχαν ελαιόλαδο.

Τα αποτελέσματα της μελέτης, που δημοσιεύτηκαν στο επιστημονικό περιοδικό Contact Lens &amp; Anterior Eye, έδειξαν ότι όσοι είχαν λάβει τα συμπληρώματα διατροφής με ιχθυέλαιο εμφάνισαν μεγαλύτερη μείωση των δυσάρεστων συμπτωμάτων, σε σχέση με αυτούς που πήραν τα εικονικά χάπια με το ελαιόλαδο. Οι ερευνητές διαπίστωσαν ακόμη, ότι είχαν περισσότερα καλυκοειδή κύτταρα του επιπεφυκότος στην επιφάνεια του ματιού – κύτταρα που είναι υπεύθυνα για τη λίπανση των ματιών.

Τα ωμέγα-3 λιπαρά οξέα, που περιέχονται επίσης στα καρύδια, πιστεύεται ότι βοηθούν στη μείωση της φλεγμονής και την προώθηση της κυκλοφορίας βελτιώνοντας την υγεία των ματιών και αυξάνοντας την παραγωγή δακρύων.