<p>του Γιώργου Ελευθερίου*</p>
<p>Δεν υπάρχει καμία αμφιβολία ότι ένας από τους τομείς του Ελληνικού Κράτους που έχουν πληγεί καίρια τα χρόνια της κρίσης είναι ο τομέας της υγείας. Κάτω από το βάρος των οικονομικών περικοπών έχουν μειωθεί σημαντικά οι δαπάνες με αποτέλεσμα να συρρικνωθούν οι παροχές προς τους πολίτες και να περικοπεί σε σημαντικό βαθμό το εισόδημα όλων των εργαζομένων στην υγεία και κυρίως των γιατρών.</p>
<p>Δεν υπάρχει αμφιβολία ότι η υγεία είχε και έχει ανάγκη σοβαρών παρεμβάσεων που θα περιορίζουν τις άσκοπες σπατάλες και θα οργανώσουν το σύστημα προκειμένου να λειτουργήσει πιο αποδοτικά.</p>
<p>Είναι όμως άλλο αυτό και άλλο η συνεχείς περικοπές με μόνο κριτήριο τον οικονομικό παράγοντα. Οι πολιτικές των τελευταίων ετών οδήγησαν και οδηγούν σε κλείσιμο νοσοκομείων, συρρίκνωση των μονάδων υγείας του ΠΕΔΥ, αναγκαστικές αυτοαπολύσεις ιατρών από το πρώην ΙΚΑ, μείωση της αμοιβής στην ιατρική επίσκεψη των ασφαλισμένων του ΕΟΠΥΥ από 20 σε 10 ευρώ,  εξοντωτικά “κουρέματα” των αμοιβών για υπηρεσίες που είχαν παρασχεθεί, συρρίκνωση της συμμετοχής του κράτους στην φαρμακευτική δαπάνη, απώλεια επαγγελματικών δικαιωμάτων που οι γιατροί τα είχαν από ιδρύσεως του Ελληνικού Κράτους με φυσικό επακόλουθο ένα τεράστιο κύμα ανεργίας και μετανάστευσης κυρίως νέων ιατρών. Σειρά λαθών τόσο στις τακτικές όσο και στις πολιτικές έχουν ως συνέπεια την απαξίωση και υποβάθμιση των υπηρεσιών υγείας.</p>
<p>Η κατάσταση αυτή ΔΕΝ μπορεί και δεν πρέπει να συνεχισθεί, η Υγεία στον τόπο μας έχει ανάγκη από νέες πολιτικές που θα εξορθολογίζουν τις δαπάνες χωρίς όμως να μειώνουν την ποιότητα και χωρίς να φτωχοποιούν τους εργαζόμενους του χώρου.</p>
<p>Έχουμε ανάγκη από ένα ανοικτό σύστημα σε ΟΛΟΥΣ τους ιατρούς όπου θα λειτουργεί με αξιοκρατικά κριτήρια, μηχανισμούς ελέγχου δαπανών με σεβασμό τις πραγματικές ανάγκες των ασθενών, ανάπτυξη νέων μονάδων με βάση τον χάρτη υγείας, άνοιγμα του ΕΟΠΥΥ σε ΟΛΟΥΣ τους ιατρούς με αμοιβή κατά πράξη και περίπτωση, άμεση κρίση των ιατρών του πρώην ΙΚΑ που το επιθυμούν και ένταξή τους στο ΕΣΥ καθώς οι ανάγκες σε προσωπικό είναι τεράστιες, εξορθολογιμό της ιατρικής αμοιβής για επισκέψεις στα 20 ευρώ.</p>
<p>&nbsp;</p>
<p><span style="color: #ff0000;">Ποιο αναλυτικά είναι ανάγκη να προχωρήσουμε σε εκείνες τις πολιτικές που θα εξασφαλίζουν:</span></p>
<p>•   Καθολική πρόσβαση ΟΛΩΝ των γιατρών στο σύνολο του συστήματος υγείας δημόσιου και ιδιωτικού, πρωτοβάθμιας και δευτεροβάθμιας φροντίδας υγείας.</p>
<p>•   Εξασφάλιση συνθηκών ελεύθερου και υγιούς ανταγωνισμού μεταξύ Δημόσιου και Ιδιωτικού τομέα της υγείας.</p>
<p>•   Άνοιγμα του ΕΟΠΥΥ σε ΟΛΟΥΣ τους ιατρούς.</p>
<p>•   Ελεύθερη και καθολική πρόσβαση των πολιτών στις δημόσιες δομές και σε ΟΛΟΥΣ τους ειδικευμένους ιατρούς.</p>
<p>•   ΚΑΝΕΝΑ φάρμακο χωρίς ιατρική συνταγή.</p>
<p>•   Επαρκείς πόροι για το σύστημα ΠΦΥ και ΔΦΥ. Η σημερινή χρηματοδότηση ΔΕΝ εξασφαλίζει βιώσιμο σύστημα υγείας.</p>
<p>•   Θεσμοθέτηση μηχανισμών ελέγχου στη συνταγογράφηση με βάση διεθνή πρότυπα και θεραπευτικά πρωτόκολλα. ΟΧΙ στο αυθαίρετο “πλαφόν” συνταγογράφησης.</p>
<p>•   Αντιμετώπιση του ιατρικού πληθωρισμού και ΑΜΕΣΗ αναβάθμιση της ιατρικής εκπαίδευσης, προπτυχιακής και μεταπτυχιακής.</p>
<p>•   Θέσπιση αξιόπιστων μηχανισμών ελέγχου της ποιότητας εκπαίδευσης και ποινές σε κλινικές και ιδρύματα που δεν παρέχουν αξιόπιστο και ποιοτικό εκπαιδευτικό έργο.</p>
<p>•   ΠΛΗΡΗΣ και ΚΑΘΟΛΙΚΗ εφαρμογή τόσο στον δημόσιο όσο και στον ιδιωτικό τομέα των κεντρικών ενοποιημένων νοσηλείων.</p>
<p>•   Υπογραφή συλλογικής σύμβασης μεταξύ ΙΣΑ και ιδιωτικών ασφαλιστικών εταιρειών για τον καθορισμό ελαχίστων αμοιβών ανά ιατρική πράξη – επέμβαση – νοσηλεία.</p>
<p>•   Άμεση απόδοση των ιατρικών αμοιβών από τις ασφαλιστικές εταιρείες, με προσωπική επιταγή, στους θεράποντες ιατρούς χωρίς την μεσολάβηση τρίτων.</p>
<p>•   Πλήρη ανάπτυξη του θεσμικού πλαισίου λειτουργίας μονάδων ημερήσιων χειρουργείων με θέσπιση αυστηρών κανόνων λειτουργίας (One day surgery).</p>
<p>•   Χάρτης υγείας και ενδυνάμωση δομών που παρέχουν έργο μετά από αντικειμενική αξιολόγηση τους.</p>
<p>•  Ηλεκτρονική κάρτα υγείας για όλους του πολίτες.</p>
<p>•   Επιδότηση μέσω ΕΣΠΑ των ιατρείων των νέων γιατρών.</p>
<p>•   Επιστροφή της αμοιβής των ιατρικών επισκέψεων και κλινικοεργαστηριακών εξετάσεων – πράξεων στα προ ΕΟΠΥΥ δεδομένα. Διατήρηση της αμοιβής από τον ΕΟΠΥΥ κατά περίπτωση και πράξη.</p>
<p>•  Ελεύθερη πρόσβαση ΟΛΩΝ των ιατρών στις συμβάσεις με τον ΕΟΠΥΥ και ΑΜΕΣΗ υπογραφή νέας σύμβασης μεταξύ ιατρών και ΕΟΠΥΥ.</p>
<p>•   Πλήρης διαχωρισμός πρωτοβάθμιας από δευτεροβάθμια φροντίδα υγείας.</p>
<p>•   Πρόσβαση στο νοσοκομεία μόνο με παραπεμπτικό από ιατρό εξαιρουμένων βέβαια των επειγόντων.</p>
<p>•   Συμβάσεις εργασίας στον ιδιωτικό τομέα, υπό την αιγίδα των ιατρικών συλλόγων</p>
<p>•   Οριστικό τέλος στο ΑΠΑΡΑΔΕΚΤΟ rebate και clawback.</p>
<p>•   ΑΜΕΣΗ πληρωμή των ληξιπρόθεσμων οφειλών.</p>
<p>•   Παροχή σοβαρών οικονομικών κινήτρων για να στελεχωθεί η Ελληνική περιφέρεια με ιατρούς. Οι απαραίτητοι πόροι μπορούν να προκύψουν από την τοπική αυτοδιοίκηση.</p>
<p>•   Επαναφορά των αποδοχών των ιατρών στα προ του 2010 δεδομένα</p>
<p>•   Θέσπιση κινήτρων παραγωγικότητας.</p>
<p>•   Διορισμοί σε όλες τις βαθμίδες και κυρίως Επιμελητών Β, με προτεραιότητα στους ήδη κριθέντες.</p>
<p>•   Μονιμοποίηση των επικουρικών ιατρών μετά από τρεις θητείες σε θέσεις ανάλογα με τις ανάγκες του ΕΣΥ.</p>
<p>•   Ενιαίες εργασιακές σχέσεις σε ΟΛΑ τα επίπεδα του δημόσιου τομέα υγείας.</p>
<p>•   Αυτόματη παράταση της θητείας των ειδικευομένων ιατρών μέχρι και την πρόσληψη των επόμενων διορισμένων.</p>
<p>•   Διορισμός ιατρών, με σχέση ορισμένου χρόνου, στην θέση των εγκύων συναδέλφων (επιμελητών και ειδικευμένων ) που παίρνουν άδεια μητρότητας και λοχείας, για όσο καιρό διαρκεί η άδειά τους.</p>
<p>•   Συγκεκριμένο, λειτουργικό και επίκαιρο καθηκοντολόγιο για κάθε βαθμίδα ΕΣΥ.</p>
<p>•   Συγκεκριμένο πλάνο εκπαίδευσης για όλες τις ειδικότητες και εξειδικεύσεις με κεντρικό έλεγχο της εφαρμογής του. Λειτουργία του «Τετραδίου Πεπραγμένων Ειδικευόμενου», απαραίτητο για την συμμετοχή στις εξετάσεις ειδικότητας.</p>
<p>•   Άμεση αξιολόγηση των πρώην ιατρών ΙΚΑ, νυν ιατρών ΠΕΔΥ, ώστε να εξισωθούν βαθμολογικά και μισθολογικά με τους ιατρούς του ΕΣΥ.</p>
<p>•   Πλήρης στελέχωση και άμεση λειτουργία των δομών του ΠΕΔΥ.</p>
<p>•   Δημιουργία Ηλεκτρονικού Φακέλου Υγείας των πολιτών.</p>
<p>•  Έλεγχος ποιότητας του συστήματος υγείας – Αξιολόγηση υπηρεσιών και ανθρώπινου δυναμικού.</p>
<p>•   Αναδιοργάνωση του ΕΣΥ με βάση τη νοσηρότητα του πληθυσμού μετά από ολοκλήρωση του χάρτη υγείας.</p>
<p>•   Εξετάσεις στο πρότυπο των πανελληνίων εξετάσεων για την έναρξη ειδικότητας για όσους αρχίζουν τώρα τις ιατρικές σπουδές</p>
<p>•   Συνεχής και αυστηρή αξιολόγηση τόσο της ποιότητας εκπαίδευσης κατά τη διάρκεια της ειδικότητας όσο και την επιδόσεων εκπαιδευτών και εκπαιδευομένων.</p>
<p>Η εφαρμογή των παραπάνω πολιτικών θα είχε ως ΑΜΕΣΟ αποτέλεσμα τον περιορισμό των δαπανών και την θεαματική βελτίωση της ποιότητας των υπηρεσιών υγείας. Ο καιρός πλέον ΔΕΝ περισσεύει καθώς ήδη οι δείκτες νοσηρότητας και θνητότητας χειροτερεύουν καθημερινά, εδώ και τώρα είναι ανάγκη να αναληφθούν οι απαραίτητες πρωτοβουλίες προκειμένου να προσφέρουμε στον Έλληνα ασθενή τις υπηρεσίες που δικαιούται και στον Έλληνα ιατρό το επαγγελματικό μέλλον που δικαιούται.</p>
<div>*Αγγειοχειρουργός,  Προέδρου της Ένωσης Ιατρών ΕΟΠΥΥ<br />
Υποψήφιος Πρόεδρος για τον Ιατρικό Σύλλογο Αθηνών με τη ΝΙΚΙ-ΙΣΑ</div>



Πηγή : eReportaz