Σύμφωνα με τον Παγκόσμιο Οργανισμό Υγείας (ΠΟΥ), τα δύο τρίτα των ανθρώπων κάτω των 50 ετών, παγκοσμίως, έχουν μολυνθεί από τον ιό του <strong>απλού έρπητα (HSV-1)</strong>.

Σήμερα, πάνω από 3,7 δισεκατομμύρια άνθρωποι πάσχουν από τον HSV-1 και άλλα 417 εκατομμύρια άτομα, 17-50 ετών πάσχουν από <strong>έρπητα των γεννητικών οργάνων (HSV-2)</strong>.

Ο ιός HSV-2 μπορεί να αυξήσει τον κίνδυνο λοίμωξης από τον ιό HIV, κάτι που δεν φαίνεται να συμβαίνει με τον απλό έρπη. Ωστόσο, ο ιός HSV-1 που συνήθως αφορά την <strong>στοματική κοιλότητα</strong>, εμφανίζεται ολοένα και συχνότερα πλέον στα γεννητικά όργανα, ιδίως στις ανεπτυγμένες χώρες.

«Πρέπει να επιταχύνουμε την ανάπτυξη εμβολίων κατά του ιού του απλού έρπη και εάν ένα εμβόλιο για την πρόληψη του HSV-2 μπορεί να λειτουργήσει προληπτικά και για τον ιό HSV-1, αυτό θα είχε πολύ θετικά αποτελέσματα», δήλωσε εκπρόσωπος του ΠΟΥ.