Το κάπνισμα αλλάζει σημαντικά τη μικροβιακή ισορροπία στη στοματική κοιλότητα, σύμφωνα με νέα στοιχεία που δόθηκαν στη δημοσιότητα.

Αμερικανοί ερευνητές του Ιατρικού Κέντρου «NYU Langone» παρατήρησαν ότι <strong>το κάπνισμα αλλάζει καθοριστικά το μείγμα των περίπου 600 ειδών βακτηρίων του στόματος</strong>, και σκοπεύουν να εξετάσουν πως αυτό επηρεάζει το ενδεχόμενο εκδήλωσης καρκίνου.

Η επιστημονική ομάδα διαπίστωσε ότι το στοματικό μικροβίωμα των καπνιστών διέφερε σημαντικά από αυτό των ατόμων που δεν είχαν καπνίσει ποτέ και εκείνων που το είχαν διακόψει. Επίσης, παρατήρησε ότι το μικροβίωμα επανερχόταν σε περίπτωση διακοπής του καπνίσματος, με αποτέλεσμα όλοι οι πρώην καπνιστές (που το είχαν διακόψει για τουλάχιστον 10 χρόνια) να έχουν ίδια μικροβιακή ισορροπία με αυτούς που δεν είχαν καπνίσει ποτέ.

<strong>Περισσότερα από 150 είδη βακτηρίων παρουσίαζαν αυξημένη ανάπτυξη στη στοματική κοιλότητα των καπνιστών</strong>, ενώ άλλα 70 παρουσίαζαν απότομες μειώσεις. Για παράδειγμα, οι καπνιστές είχαν σχετικά λιγότερα είδη πρωτεοβακτηρίων (στο 4,6% των συνολικών βακτηριδίων του στόματος) από τους μη καπνιστές (11,7%).

Τα βακτήρια φαίνεται να εμπλέκονται στη διάσπαση των τοξικών χημικών ουσιών που συνεπάγεται το κάπνισμα. Αντίθετα, οι καπνιστές είχαν 10% περισσότερα είδη στρεπτόκοκκου από τους μη καπνιστές. Ο στρεπτόκοκκος είναι γνωστό ότι προάγει την τερηδόνα.

Οι ειδικοί εκτιμούν ότι περισσότερα από τα τρία τέταρτα των στοματικών καρκίνων συνδέονται με το κάπνισμα, αλλά μένει να δούμε αν οι μικροβιακές διαφορές που προκαλεί το κάπνισμα στην στοματική κοιλότητα συμβάλλουν στην αύξηση του κινδύνου εκδήλωσης καρκίνου.