Λίγο μετά τις 6 το απόγευμα ολοκληρώθηκε η συνάντηση του υπουργού Υγείας με την τρόικα, στο υπουργείο Οικονομικών. 

Ο κ. Βορίδης δήλωσε λακωνικά εξερχόμενος από τη συνάντηση «Όλα καλά», χωρίς να μπει σε περισσότερες λεπτομέρειες. 

Όπως αναφέρουν πληροφορίες, ο υπουργός Υγείας ζήτησε από τους εκπροσώπους των δανειστών αύξηση των δημοσίων δαπανών για την υγεία για το 2015, ενώ στο τραπέζι των συζητήσεων βρέθηκαν τα μέτρα εξορθολογισμού των δαπανών όπως πλαφόν, συνταγογράφηση με βάση την δραστική ουσία, αύξηση των γενοσήμων στα επίπεδα συνταγογράφησης του 60%, οικονομικά του ΕΟΠΥΥ και ΜΥΣΥΦΑ. 

Από την πλευρά τους οι εκπρόσωποι της τρόικας επέμειναν στην εξόφληση των ληξιπρόθεσμων οφειλών προς τους παρόχους υγείας, θέμα για το οποίο ο υπουργός Υγείας τους υπογράμμισε ότι έχει ήδη εξασφαλίσει κονδύλι 360 εκατ. ευρώ για την αποπληρωμή των ληξιπρόθεσμων οφειλών, ενώ ο διοικητής του ΕΟΠΥΥ δεσμεύθηκε για την εκταμίευση επιπλέον 100 εκατ. ευρώ για τους προμηθευτές ιατρικής τεχνολογίας.
