Ο γάμος δίνει περισσότερες πιθανότητες στους ασθενείς να επιβιώσουν μετά από μια σοβαρή εγχείριση στην καρδιά, σύμφωνα με μελέτη που δημοσιεύεται στην αμερικανική επιστημονική επιθεώρηση JAMA Surgery.

Το συμπέρασμα αυτό θα μπορούσε να εξηγηθεί <strong>λόγω της φροντίδας που παρέχει το έτερον ήμισυ του ασθενούς</strong> είτε στο σπίτι είτε ακόμη ακόμη και στην επιλογή του νοσοκομείου όπου θα μεταφέρει τον δικό του άνθρωπο, σημειώνουν οι συγγραφείς της μελέτης.

Από τους περίπου 1.500 ασθενείς που συμμετείχαν στη μελέτη -κυρίως άνδρες- οι διαζευγμένοι, όσοι ήταν σε διάσταση και οι χήροι είχαν περίπου 40% μεγαλύτερες πιθανότητες να πεθάνουν ή να παρουσιάσουν εκ νέου κάποιο πρόβλημα υγείας τα επόμενα χρόνια, σε σύγκριση με τους παντρεμένους.

Όλοι τους επανεξετάζονταν κάθε δύο χρόνια μετά τη χειρουργική επέμβαση στην οποία υποβλήθηκαν και ανέφεραν όχι μόνο την κατάσταση της υγείας τους αλλά και την οικογενειακή τους κατάσταση και τις φροντίδες που δέχονταν.