Χρησιμοποιώντας πλάσμα αίματος από τον Αμερικανό γιατρό Kent Brantly (φωτο), ο οποίος είχε τον ιό και θεραπεύτηκε, προσπαθούν οι γιατροί στις ΗΠΑ να σώσουν τον 51χρονο ασθενή με Ebola, Rick Sacra, σύμφωνα με τα αμερικανικά ΜΜΕ.

Οι δύο άντρες έχουν τον ίδιο τύπο αίματος και οι θεράποντες ιατροί του Sacra υποστηρίζουν ότι το πλάσμα από το αίμα του 33χρονου Brantly μπορεί να κρύβει το «μυστικό» της θεραπείας του Sacra. Αν κάτι τέτοιο βγει αληθινό, αυτό σημαίνει πως ανοίγονται νέοι δρόμοι στην αντιμετώπιση του φονικού ιού Ebola. 

Όπως αναφέρουν τα αμερικανικά μέσα ενημέρωσης, η υγεία του Sacra παρουσιάζει βελτίωση τις τελευταίες ημέρες. 

Τη σημαντικότητα των παραπάνω γεγονότων τονίζουν οι ειδικοί, που θεωρούν πως η παρουσία αντισωμάτων για τον Ebola στο αίμα ασθενών που έχουν θεραπευτεί από αυτόν, μπορεί να βοηθήσει και άλλους να αντιμετωπίσουν τη νόσο.
