<strong>Η έξαρση κρουσμάτων χολέρας στο Ιράκ έχει επεκταθεί στη γειτονική Συρία, το Κουβέιτ και το Μπαχρέιν</strong> και υπάρχει πλέον <strong>κίνδυνος ξεσπάσματος επιδημίας στην ευρύτερη περιοχή, </strong> προειδοποιεί ο διευθυντής της Unicef στη χώρα Πίτερ Χόκινς<strong>.</strong>

Την ίδια ώρα  εκατομμύρια σιίτες αναμένεται να επισκεφθούν το Ιράκ τον Δεκέμβριο για το Αρμπάιν που σηματοδοτεί την 40ή ημέρα του πένθους για τον Χουσέιν, τον εγγονό του προφήτη Μωάμεθ, ο θάνατος του οποίου το 680 μ.Χ. προκάλεσε το σχίσμα μεταξύ σιιτών και σουνιτών.

Η ασθένεια, που μπορεί μέσα σε λίγες ώρες να οδηγήσει στον θάνατο από αφυδάτωση και νεφρική ανεπάρκεια, εντοπίστηκε δυτικά της Βαγδάτης τον Σεπτέμβριο και έκτοτε τουλάχιστον 2.200 άνθρωποι στο Ιράκ έχουν μολυνθεί, ενώ έξι έχουν πεθάνει.

<strong>Το Κουβέιτ, το Μπαχρέιν και η Συρία έχουν ήδη καταγράψει επιβεβαιωμένα κρούσματα.</strong> Αξίζει να σημειωθεί ότι <strong>ένα στα πέντε επιβεβαιωμένα κρούσματα στο Ιράκ αφορά σε παιδιά</strong>, ενώ σε πολλές περιοχές της χώρας καθυστέρησε η έναρξη της σχολικής χρονιάς ως προληπτικό μέτρο.

Η επιδημία μπορεί να αποδοθεί σε σειρά παραγόντων, περιλαμβανομένης της χαμηλής στάθμης του νερού στον ποταμό Ευφράτη και των πλημμυρών στη διάρκεια του χειμώνα που μόλυναν τον ποταμό και τα ρηχά πηγάδια με λύματα.

Ο πόλεμος εναντίον του Ισλαμικού Κράτους, που ελέγχει μεγάλες περιοχές στο βόρειο και δυτικό Ιράκ, επίσης συνέβαλε στην επιδημία. Εξαιτίας των συγκρούσεων έχουν εκτοπιστεί περισσότεροι από τρία εκατομμύρια άνθρωποι, πολλοί εκ των οποίων ζουν σε καταυλισμούς όπου οι συνθήκες συντελούν στην εξάπλωση της χολέρας.