Σε κόκκινο συναγερμό για το ξέσπασμα επιδημίας ελονοσίας βάζουν οι κρατικές υπηρεσίες έξι μεγάλους νομούς της χώρας, μεταξύ των οποίων και τα Τρίκαλα, αποκλείοντας από αιμοδοσία όλους τους κατοίκους, τους εργαζομένους, αλλά και τους επισκέπτες αυτών των περιοχών.
Με κατεπείγον έγγραφο (που αποκάλυψε η Realnews) το Εθνικό Κέντρο Αιμοδοσίας (ΕΚΕΑ) στις 29 Σεπτεμβρίου 2015 ενημερώνει τις τοπικές υπηρεσίες αιμοδοσίας των Νομών Καρδίτσας, Τρικάλων, Λακωνίας, Εύβοιας, Βοιωτίας και Λάρισας για τις περιοχές (πόλεις, κωμοπόλεις και χωριά) που επηρεάζονται από την ελονοσία την εποχή αυτή και απαγορεύει κάθε λήψη αίματος για νοσοκομειακές ανάγκες από τους κατοίκους τους, αλλά και από τους επισκέπτες που έχουν διανυκτερεύσει έστω και για μια νύχτα σε αυτές.
Τα μέτρα πάντως είναι προληπτικά και δεν συντρέχει κανένας λόγος ανησυχίας.
<strong>Οι επηρεαζόμενες περιοχές</strong>
Στον τροποποιημένο πίνακα της 29ης Σεπτεμβρίου, οι επηρεαζόμενες από την ελονοσία περιοχές  του νομού μας είναι οι εξής :
Από τον Δήμο Φαρκαδόνας, στη Δημοτική Ενότητα Πελλιναίων οι τοπικές κοινότητες Νομής, Πετροπόρου, Σερβωτών, Ταξιαρχών, Φαναερωμένης και στη Δημοτική Ενότητα Οιχαλίας (Νεοχωρίου) οι τοπικές κοινότητες Γεωργανάδων, Κλοκοτού και Πετρωτού.
Από τον Δήμο Τρικκαίων, στη Δημοτική Ενότητα Εστιαιώτιδας οι τοπικές κοινότητες Λόγγου, Μεγαλοχωρίου, Πατουλιάς, Χρυσαυγής και στη Δημοτική Ενότητα Μεγάλων Καλυβίων η κοινότητα Γλίνου.