Εδώ και αρκετά χρόνια, ολοένα και περισσότερος κόσμος συνειδητοποιεί τα οφέλη της άσκησης στον οργανισμό μας, και τη ζωή μας γενικότερα. 

Ωστόσο, αρκετοί είναι εκείνοι που εξακολουθούν να αποφεύγουν να εντάξουν αθλητικές δραστηριότητες στη ζωή τους, προβάλλοντας πολλές φορές ως δικαιολογία την έλλειψη χρόνου. 

Σε όλους αυτούς απαντά συνδυασμένη ανάλυση 40 μελετών για τις επιδράσεις της συστηματικής φυσικής δραστηριότητας στην υγεία, οι οποίες δημοσιεύθηκαν την τελευταία τετραετία, και από την οποία προκύπτει ότι με 30 λεπτά ήπιας άσκησης την ημέρα, όπως πχ. γρήγορο περπάτημα, μπορεί κανείς να μειώσει σημαντικά τις πιθανότητες να προσβληθεί από 24 ασθένειες.

Όπως καταλαβαίνετε λοιπόν, δεν είναι ούτε θέμα κόπου, αλλά ούτε θέμα χρόνου, καθώς αυτό που μετράει περισσότερο είναι η επανάληψη. 

Αναλυτικότερα και όπως έδειξε η ανάλυση, η συστηματική φυσική δραστηριότητα μαζί με την αποφυγή του καπνίσματος αποτελούν τις δύο πιο σημαντικές συνήθειες που πρέπει να υιοθετήσουμε, εάν θέλουμε να ζήσουμε πολλά και καλά χρόνια.

Σύμφωνα με την ανάλυση, οι άνθρωποι που είναι δραστήριοι για 30 λεπτά την ημέρα προστατεύουν τον εαυτό τους από:

-Κάθε είδους καρδιαγγειακό νόσημα (μεταξύ αυτών καρδιοπάθεια, ισχαιμικά εγκεφαλικά, αιμορραγικά εγκεφαλικά)

-Καρκίνο (γενικώς και διάφορες επιμέρους μορφές, όπως ο καρκίνος του παχέος εντέρου και ο καρκίνος του μαστού)

-Οστεοπόρωση

-Τύπου 2 διαβήτη

-Κατάθλιψη

-Παχυσαρκία

-Υπέρταση

-Στυτική δυσλειτουργία

-Άνοια

-Οσφυαλγία

Ακόμα, όμως, και σε περίπτωση που κάποιος έχει αρρωστήσει, η συστηματική φυσική δραστηριότητα μπορεί να βοηθήσει την ανάρρωσή του – ακόμα κι αν έχει καρδιοπάθεια, καρκίνο, αρθρίτιδα, οστεοπόρωση ή άνοια.

Οι επιστήμονες μεταξύ άλλων, προτείνουν να εντάξουμε στην καθημερινότητά μας ένα μισάωρο αφιερωμένο σε κάτι από τα παρακάτω: περπάτημα με γρήγορο βήμα, ποδήλατο, τζόκινγκ, αεροβική γυμναστική, χορό, κολύμπι, ανάβαση σκάλας, ασκήσεις στο γυμναστήριο.
