Απάτη με παράνομες συνταγογραφήσεις στην περιοχή της Καρδίτσας, έφερε στο φως η Διεύθυνση Οικονομικής Αστυνομίας. Όπως προέκυψε από τις έρευνες που πραγματοποιήθηκαν σε επτά φαρμακεία – εταιρίες, ντόπιοι φαρμακοποιοί συνταγογραφούσαν φάρμακα ακόμη και σε νεκρούς, αποκομίζοντας σημαντικά χρηματικά ποσά από το 2012 μέχρι και σήμερα. 

Παράλληλα, στην έρευνα διαπιστώθηκαν επαναλαμβανόμενες συνταγογραφήσεις φαρμάκων που δεν δικαιολογούνταν, καθώς και φαρμάκων για χρόνιες παθήσεις που αφορούσαν σε σκευάσματα τα οποία ουδέποτε είχαν χορηγηθεί στους ασφαλισμένους στο παρελθόν. 

Κατά τη διάρκεια των ερευνών βρέθηκαν και κατασχέθηκαν βιβλιάρια υγείας ασφαλισμένων, ανεκτέλεστες συνταγές και φαρμακευτικά σκευάσματα χωρίς κουπόνια του Ε.Ο.Φ., ενώ η δικογραφία με τα αποτελέσματα της έρευνας υποβλήθηκε στην Εισαγγελία Πρωτοδικών Καρδίτσας.

Μέχρι στιγμής δεν έχει γίνει γνωστό αν η αστυνομία προχώρησε και σε συλλήψεις.
