<p>Σίγουρα ο έρωτας και η αγάπη δεν μπορούν να υπακούσουν σε απόλυτους κανόνες και ορισμούς, μπορούν, ωστόσο, σύμφωνα με τους ψυχολόγους να χωριστούν σε στάδια.</p>
<p>Σύμφωνα με νέα μελέτη που πραγματοποιήθηκε από ψυχολόγους εκ μέρους της ιστοσελίδας eHarmony, μια σχέση περνά από πέντε διακριτά στάδια, καθένα από τα οποία επηρεάζει τη διάθεσή μας και τα επίπεδα ευεξίας μας.</p>
<p>Όπως σημειώνει η Jemima Wade, εκπρόσωπος της ιστοσελίδας, οι κοινωνικές σχέσεις επηρεάζουν την ψυχική μας υγεία, τη συμπεριφορά μας αλλά και τη σωματική μας υγεία.</p>
<p>Στο πλαίσιο της μελέτης, η ερευνητική ομάδα ζήτησε από ομάδα εθελοντών να απαντήσει σε ένα ψυχολογικό τεστ, με στόχο να μελετηθούν σε βάθος τα συναισθήματα που βιώνουν οι εμπλεκόμενοι σε κάθε στάδιο της σχέσης. </p>
<p>Διαβάστε, λοιπόν, ποια είναι τα πέντε στάδια του έρωτα: </p>
<p><strong>Στάδιο 1: «Πεταλούδες στο στομάχι»</strong></p>
<p>Στο στάδιο αυτό, κυριαρχεί το πάθος και η ερωτική έλξη. Σημαντικό ποσοστό τόσο των ανδρών όσο και των γυναικών χάνουν βάρος στο ξεκίνημα μιας καινούργιας σχέσης, ενώ αρκετοί δυσκολεύονται να συγκεντρωθούν και είναι λιγότερο παραγωγικοί στη δουλειά τους.</p>
<p><strong>Στάδιο 2: Εξοικείωση<br />
</strong><br />
Χαρακτηρίζεται από ένα ευχάριστο «άγχος», όταν οι δύο σύντροφοι ανυπομονούν να δουν ο ένας τον άλλο. Όσο μαθαίνουν καλύτερα ο ένας τον άλλο, δένονται περισσότερο. Το σώμα αντιδρά σαν να βρίσκεται υπό την επήρεια ναρκωτικών ουσιών, με τους παλμούς της καρδιάς να αυξάνονται και τον ύπνο να διακόπτεται.</p>
<p><strong>Στάδιο 3: Συνειδητοποίηση</strong></p>
<p>Το ζευγάρι εξερευνεί τα θετικά και τα αρνητικά της σχέσης. Οι δύο σύντροφοι αναρωτιούνται κατά πόσο η σχέση θα προχωρήσει στο μέλλον και θέτουν τα προσωπικά τους όρια. Αναπόφευκτα, η διαδικασία αυτή συνοδεύεται από αυξημένο στρες.</p>
<p><strong>Στάδιο 4: Ειλικρίνεια<br />
</strong><br />
Οι δύο σύντροφοι ανοίγονται περισσότερο και απελευθερώνονται, δείχνοντας τον πραγματικό τους εαυτό. Κατά το στάδιο αυτό, μπορεί να προκύψουν αμφιβολίες για τη σχέση και ο ένας εκ των δύο συντρόφων να αισθάνεται ευάλωτος.</p>
<p><strong>Στάδιο 5: Οικειότητα και Εμπιστοσύνη </strong></p>
<p>Το τελευταίο στάδιο χαρακτηρίζεται από την πλήρη εμπιστοσύνη και οικειότητα. Είναι το στάδιο της σχέσης στο οποίο οι δύο σύντροφοι αισθάνονται σίγουροι για τις επιλογές τους, και απολαμβάνουν τη γαλήνη της ευτυχίας. </p>



Πηγή : eReportaz