<p>Περισσότεροι από 30.000 άνθρωποι έπεσαν θύματα εμπορίας στην Ευρωπαϊκή Ένωση, μεταξύ του 2010 και του 2012, σύμφωνα με τα στοιχεία της Ευρωπαϊκής επιτροπής. Σημειώνεται ότι το 65% των καταγεγραμμένων θυμάτων εμπορίας είναι πολίτες της ΕΕ.</p>
<p>Αναλυτικότερα, σύμφωνα με τα στοιχεία που παρουσίασε σήμερα στις Βρυξέλλες, η απερχόμενη επίτροπος μετανάστευσης και εσωτερικών υποθέσεων, Σεσίλια Μάλμστρεμ, με αφορμή την αυριανή ημέρα κατά της εμπορίας ανθρώπων, μεταξύ 2010 και 2012 οι αρχές των κρατών-μελών κατέγραψαν 30.126 θύματα εμπορίας, εκ των οποίων το 80% είναι γυναίκες, το 20% άνδρες και το 16% παιδιά.</p>
<p>Η κ. Μάλμστρεμ σημείωσε παράλληλα, ότι πάνω από 1.000 παιδιά στην Ευρωπαϊκή Ένωση έχουν πέσει θύματα σεξουαλικής εκμετάλλευσης, ενώ τα ίδια στοιχεία αναφέρουν ότι τα θύματα σεξουαλικής εκμετάλλευσης είναι στην πλειονότητά τους γυναίκες (96%), ενώ τα θύματα εργασιακής εκμετάλλευσης είναι κυρίως άνδρες (71%).</p>
<p>Θετικό είναι, ωστόσο, το γεγονός, ότι, σύμφωνα με την κ. Μάλμστρεμ, η ευρωπαϊκή οδηγία για την καταπολέμηση της εμπορίας ανθρώπων έχει βελτιώσει τη δυνατότητα των κρατών μελών να διώκουν τους δράστες, με δυνατότητα δίωξης των υπηκόων της ΕΕ για εγκλήματα που διαπράττονται σε άλλες χώρες.<br />
Μεταξύ 2010-2012 τα κράτη-μέλη ανέφεραν στην Επιτροπή 8.500 διώξεις για θέματα εμπορίας ανθρώπων και 3.786 καταδίκες.</p>



Πηγή : eReportaz