Με συμπτώματα ηπατίτιδας Α μεταφέρθηκαν στο νοσοκομείο Παίδων Αγλαΐα Κυριακού δυο ανήλικα αδέρφια, προσφυγόπουλα που φιλοξενούνται στο λιμάνι του Πειραιά, ανεβάζοντας τον καταγεγραμμένο αριθμό προσφύγων που έχουν προσβληθεί από την ασθένεια στους τέσσερις. 

Υπενθυμίζεται ότι είχε προηγηθεί άλλο ένα κρούσμα στον Πειραιά, και ένα στον καταυλισμό της Ειδομένης.

Όπως εξήγησε μιλώντας σχετικά στο ΑΠΕ-ΜΠΕ, ο πρόεδρος του Ιατρικού Συλλόγου Πειραιά, Νίκος Πλατανησιώτης, οι χώροι που διαμένουν οι πρόσφυγες και μετανάστες στο λιμάνι του Πειραιά δεν είναι οι κατάλληλοι, και η συνεχής παραμονή των ανθρώπων αυτών εγκυμονεί κινδύνους για την υγεία τους.

Ο ίδιος πρόσθεσε ότι η πολιτεία θα πρέπει το συντομότερο δυνατόν να μεταφέρει τους ανθρώπους αυτούς σε οργανωμένους χώρους, προκειμένου να μπορεί να υπάρχει ατομική υγιεινή, αφού ενόψει του καλοκαιριού αυξάνονται οι κίνδυνοι για θέματα υγείας και λόγω της ζέστης.

Την ίδια ώρα, οι αφίξεις προσφύγων και μεταναστών στο λιμάνι του Πειραιά - που σύμφωνα με την τελευταία καταμέτρηση «φιλοξενεί» 4.700 άτομα -, συνεχίζονται. 

Σήμερα το πρωί κατέπλευσαν δύο επιβατηγά οχηματαγωγά πλοία με 260 μετανάστες και πρόσφυγες από νησιά του ανατολικού Αιγαίου. Παρόλο που στο λιμάνι τους περίμεναν λεωφορεία για να τους μεταφέρουν σε κέντρα φιλοξενίας στην Πιερία, οι περισσότεροι αρνήθηκαν να επιβιβαστούν, φοβούμενοι ότι θα εγκλωβιστούν σε κάποιο κέντρο προσωρινής εγκατάστασης.

Τελικά, μόλις 100 μετανάστες και πρόσφυγες επιβιβάστηκαν σε πούλμαν, δεχόμενοι να μεταφερθούν σε κέντρο φιλοξενίας στην Κατερίνη. Οι υπόλοιποι παρέμειναν στο λιμάνι, που πλέον φιλοξενεί σχεδόν 5.000 ανθρώπους.
