Το Σωματείο Υποστήριξης Ασθενών με Ψωρίαση «ΚΑΛΥΨΩ» στα πλαίσια της ενημέρωσης του κοινού για την ψωρίαση, ανακοινώνει τη διοργάνωση μιας σημαντικής ενημερωτικής εκδήλωσης, με θέμα τη Ψωρίαση.

Η συνάντηση με το κοινό θα πραγματοποιηθεί στον Πειραιά, την Πέμπτη, 17 Δεκεμβρίου 2015 και ώρα 19:30, στη Δημοτική Πινακοθήκη (Κτίριο Παλαιού Ταχυδρομείου), Φίλωνος 29.

Σκοπός της εκδήλωσης είναι η ενημέρωση του κοινού και η αποστιγματοποίηση της νόσου, καθώς πρόκειται για ένα νόσημα μη μεταδοτικό, σπάνια απειλητικό για τη ζωή. Επιφέρει ωστόσο τεράστια ψυχολογική επιβάρυνση στους ασθενείς καθώς συχνά, η λανθασμένη ή ελλιπής ενημέρωση, οδηγεί στην αυτοαπομόνωση και τον κοινωνικό αποκλεισμό. Υπάρχουν πολλοί τρόποι αντιμετώπισης της ψωρίασης με τους οποίους μπορούν οι πάσχοντες να ωφεληθούν και να βελτιώσουν σε μεγάλο βαθμό την ποιότητα ζωής τους.

Η εξάλειψη της προκατάληψης και του φόβου που υπάρχει για τη νόσο προϋποθέτει σωστή και έγκυρη πληροφόρηση. Το κοινό που θα συμμετέχει στη παραπάνω εκδήλωση θα έχει την ευκαιρία
• να ενημερωθεί για τα νεότερα επιστημονικά δεδομένα σχετικά με τη νόσο, τους σύγχρονους τρόπους αντιμετώπισης και θεραπείας, αλλά και να υποβάλει συγκεκριμένα ερωτήματα στους διακεκριμένους ειδικούς ομιλητές και να συνομιλήσει με εκπροσώπους και συνεργάτες του Σωματείου «ΚΑΛΥΨΩ».
• να δει την πρωτότυπη έκθεση φωτογραφίας «Αποκαλύψτε το Δέρμα σας» στην οποία συμμετέχουν γνωστές προσωπικότητες, καθώς και ασθενείς με Ψωρίαση και Κνίδωση, η οποία θα φιλοξενηθεί στη Δημοτική Πινακοθήκη Πειραιά από τις 14 έως τις 20 Δεκεμβρίου 2015.

Η έκθεση φωτογραφίας αποτελεί μέρος της εκστρατείας «Αποκαλύψτε το Δέρμα σας – Skin to live in» η οποία είναι πρωτοβουλία της Novartis Hellas , τελεί υπό την αιγίδα της Ελληνικής Δερματολογικής και Αφροδισιολογικής Εταιρείας και της Ελληνικής Εταιρείας Αλλεργιολογίας και Κλινικής Ανοσολογίας, και φέρει τη στήριξη του Σωματείου «Καλυψώ».