<div class="middle_middle_column_box_text">

Mακρύ εδώλιο θα χρειαστεί για να χωρέσει τους 23 κατηγορούμενους στην υπόθεση του σκανδάλου των «μαύρων ταμείων» της βρετανικής εταιρείας ορθοπεδικών ειδών και νοσοκομειακού υλικού Depuy, θυγατρικής του αμερικανικού κολοσσού Johnson &amp; Johnson, εάν γίνει δεκτή από το Συμβούλιο Εφετών της Αθήνας, η πρόταση της εισαγγελέως εφετών Αναστασίας Δημητριάδου.

Η ίδια ζητάει την παραπομπή τους σε δίκη στο Τριμελές Εφετείο Κακουργημάτων της Αθήνας για αδικήματα σε βαθμό κακουργήματος, που επισύρουν πολυετείς καθείρξεις.

Στην περίπου 1.500 σελίδων πρόταση της εισαγγελέως, την οποία αποκάλυψε το «Εθνος της Κυριακής», ξεδιπλώνονται άγνωστες πτυχές της υπόθεσης και έρχονται στο φως όλα τα στοιχεία για το μεγάλο φαγοπότι που είχε στηθεί από το 2000 μέχρι το 2006 σε 114 δημόσια νοσοκομεία και θεραπευτήρια, με γιατρούς που φέρονται ότι δωροδοκήθηκαν με χρηματικά ποσά και άλλες παροχές και δώρα για να χρησιμοποιούν στις χειρουργικές επεμβάσεις ορθοπεδικά είδη (ειδικά επιθέματα και εμφυτεύματα γονάτων, ισχίων, τραύματος και σπονδυλικής στήλης) της βρετανικής εταιρείας, τα οποία επωλούντο υπερκοστολογημένα κατά 35%!

Από το ποσό της υπερκοστολόγησης των υλικών που χρησιμοποιούνταν σε κάθε χειρουργείο, οι εμπλεκόμενοι γιατροί φέρονται ότι εισέπρατταν το 20%, εξασφαλίζοντας τις παράνομες αμοιβές τους. Στην εισαγγελική πρόταση, που βασίστηκε στο υλικό της δικογραφίας το οποίο συγκέντρωσαν μετά από πολύμηνη έρευνα οι ανακριτές διαφθοράς Σπύρος Γεωργουλέας, Νίκος Τσιρώνης και Χριστόφορος Μάρκου, περιγράφεται με λεπτομέρειες το κόλπο με τις «λευκές μπλούζες», που στοίχισε στο Δημόσιο 11.593.452,80 ευρώ, όσο ακριβώς ήταν η διαφορά ανάμεσα στα ποσά των υλικών, που χρεώνονταν υπερκοστολογημένα, και στην πραγματική εμπορική τους αξία.

Χαρακτηριστικά, για κατηγορούμενο γιατρό αναφέρεται ότι: «Δέχτηκε την υπόσχεση να λαμβάνει για κάθε επέμβαση, στην οποία θα χρησιμοποιούσε υλικά της εταιρείας «DEPUY HELLAS ΑΝΩΝΥΜΗ ΕΜΠΟΡΙΚΗ ΕΤΑΙΡΙΑ ΙΑΤΡΙΚΩΝ ΕΙΔΩΝ» χρηματικά ωφελήματα ύψους 20% επί της αξίας εκάστου τιμολογίου». Ενδεικτικά επίσης αναφέρεται ότι έλαβε για το έτος 2000 518.000 δραχμές ή 1.522,52 ευρώ, το 2001 2.239.200 δραχμές ή 6.571,38 ευρώ, το 2002 22.930 ευρώ, το 2003 34.367,17 ευρώ, το 2004 68.000,89 ευρώ και το 2005 42.634,58 ευρώ.

&nbsp;

<strong>Εισιτήρια για Κούβα</strong>

Παράλληλα, για το χρονικό διάστημα 2000 - 2006, εκτός από τα χρηματικά ποσά, όπως αναφέρεται στην εισαγγελική πρόταση έλαβε «ως δώρο αεροπορικά εισιτήρια για συνέδριο στο Ελσίνκι αξίας 540€, τη διαμονή του σε μονόκλινο αξίας 1.620€, την εγγραφή του στο συνέδριο 480€, εκδρομή στην Αγία Πετρούπολη 690€, αεροπορικά εισιτήρια για συνέδριο στην Αβάνα 10.070,55€, εγγραφή σε συνέδριο στην Ουάσιγκτον 471,33€ και τα αεροπορικά εισιτήρια αξίας 1.660,46€, διαμονή σε μονόκλινο 1.911,57€, για αεροπορικά εισιτήρια στο Σικάγο 2.267,83€ και διαμονή σε μονόκλινο αξίας 2.090,31€.

Στην εισαγγελική πρόταση γίνεται αναφορά στο από 13/11/2000 μήνυμα ηλεκτρονικού ταχυδρομείου κατηγορούμενου προς Βρετανό συγκατηγορούμενό του, στο οποίο αναφέρει επί λεξει: «Οπως γνωρίζεις, αυτά τα λεφτά είναι κίνητρα μετρητών και πληρώνονται καθαρά στους αποδέκτες...».

Το μήνυμα ηλεκτρονικού ταχυδρομείου κάνει ευθέως λόγο για ανάγκη πληρωμής συνολικού ποσού 1.600.000 δολαρίων μέχρι το τέλος Ιανουαρίου του 2001, επί σκοπώ καλύψεως μετρητοίς των «κινήτρων μετρητών», το οποίο αφορά στον τρόπο υπολογισμού της «συμβουλευτικής αμοιβής» και στο οποίο σαφώς περιλαμβάνει πρόβλεψη ανωτάτου ποσού «διαθεσίμου για γιατρούς» και «ποσού αναγκών της εταιρείας για κίνητρα». Οι κατηγορούμενοι χρησιμοποιούσαν μεταξύ τους ορολογία της... μίζας. Οπως αναφέρεται, ο όρος «συμβουλευτική αμοιβή», «επαγγελματική εκπαίδευση», ή «κίνητρα μετρητών», ή «επιμόρφωση χειρουργών», αλλά και οι λοιπές συναφείς δαπάνες (προμήθεια «συμβούλου», φόροι, έξοδα παραστάσεως «συμβούλου», λοιπά έξοδα κλπ.) ήταν ορολογία συγκάλυψης της μίζας των γιατρών.

Μάλιστα προκειμένου να μην προκαλέσουν την προσοχή των ελληνικών φορολογικών Αρχών, λόγω του ιδιαιτέρως υψηλού ποσοστού της λεγόμενης συμβουλευτικής αμοιβής, ικανού να οδηγήσει σε ευρύ φορολογικό έλεγχο, αποφάσισαν να κατατμήσουν το ποσοστό της συμβουλευτικής αμοιβής διά της καταρτίσεως δύο αυτοτελών νέων συμβάσεων με ταυτόσημο περιεχόμενο, ήτοι: Σύμβαση παροχής υπηρεσιών, στο πλαίσιο της οποίας η «συμβουλευτική αμοιβή» περιορίζεται σε ποσοστό 15% και σύμβαση παροχής υπηρεσιών στο πλαίσιο της οποίας η συμβουλευτική αμοιβή περιορίζεται σε ποσοστό 12% και ακολούθως σε ποσοστό 16%.

Οι κατηγορούμενοι έπαιρναν αυστηρά μέτρα προφύλαξης για να καλύπτουν τα ίχνη τους και διακινούσαν χρηματικά ποσά μέσω ενός δαιδαλώδους δικτύου offshore εταιρειών ανά τον πλανήτη, ενώ χρησιμοποιούσαν επίσης τραπεζικές θυρίδες, που έκρυβαν τις μίζες, προκειμένου να τις μοιράσουν. Χαρακτηριστικά αναφέρεται ότι «στο υποκατάστημα Ν. Ερυθραίας της τράπεζας BNP PARIBAS από 7/11/2003 έως και 22/11/2005 διατηρούσαν την υπ΄αριθμόν 67 θυρίδα θησαυροφυλακίου, συνδεδεμένη με τον τηρούμενο στην ως άνω τράπεζα τραπεζικό λογαριασμό, με εξουσιοδοτημένη για το άνοιγμα αυτής συγκατηγορούμενή του. Στη θυρίδα αυτή κατατέθησαν με την αιτιολογία ’’κατάθεση σε θυρίδα’’, σε χρόνο προ του ανοίγματος της θυρίδας την 4/11/2003 ποσόν 30.000 ευρώ, την 7/11/2003 ποσόν 215.000 ευρώ, προηγηθείσης της καταβολής συνολικού ποσού 384.000 στον ως άνω τραπεζικό λογαριασμό από την ανώνυμη εταιρεία Depuy, την 4/11/2003 και την 7/11/2003, με δύο τμηματικές καταβολές των 200.000 ευρώ την 28/11/2003 ποσόν 193.000 και την 30/1/2004 ποσόν 432.107...».

Λεπτομερής καταγραφή γίνεται στην εισαγγελική πρόταση στα ποσά που επιβαρύνθηκαν ανά έτος οι ασθενείς στα νοσοκομεία από την υπερκοστολόγηση των υλικών.

Ενδεικτικά, για το Γενικό Περιφερειακό Νοσοκομείο «Αγία Ολγα» αναφέρεται το σύνολο υπερκοστολογημένων καθαρών πωλήσεων, όπου μόνο για το 2000 ήταν 201.106,38 ευρώ, η πραγματική εμπορική αξία πωλουμένων ορθοπεδικών ειδών 148.967,68 και η διαφορά εκ της υπερτιμολογήσεως 52.138,70.

Αντίστοιχα για το 2001 υπερκοστολόγηση 181.652,51 ευρώ, πραγματική εμπορική αξία πωλουμένων ορθοπεδικών ειδών 134.557,41 ευρώ, διαφορά εκ της υπερτιμολογήσεως 47.095,10 ευρώ, 2002, 318.073,40 ευρώ, πραγματική εμπορική αξία πωλουμένων ορθοπεδικών ειδών 235.609,92, διαφορά εκ της υπερτιμολογήσεως 82.463,48.

Για το 2003 οι υπερκοστολογημένες καθαρές πωλήσεις ήταν 477.625,16, μείον 353.796,41, που ήταν η πραγματική εμπορική αξία των ορθοπεδικών ειδών, που πουλήθηκαν, προέκυψε διαφορά από την υπερκοστολόγηση 123.828,75 ευρώ, ενώ το 2004 το σύνολο υπερκοστολογημένων καθαρών πωλήσεων ήταν 774.100,10, η πραγματική εμπορική αξία των ορθοπεδικών ειδών 573.407,48 και η διαφορά τους 200.692,62,

Το 2005 οι υπερκοστολογημένες πωλήσεις ανέρχονταν σε 537.838,09, η εμπορική αξία τους σε 398.398,58 και η διαφορά υπερτιμολόγησης σε 139.439,51, ενώ το 2006 στα ποσά των 15.484,01, 11.469,63 και 4.014,38 ευρώ αντίστοιχα.

<strong>Στη λίστα με τα Νοσοκομεία που καταγράφηκαν διαφορές υπερτιμολόγησης στην περιοχή μας είναι:</strong> ΠΓΝ Λάρισας 176.981,49, ΓΠΠΝ Λάρισας 95.377,02, ΓΝΝ Βόλου «Αχιλλοπούλειο» 81.506,45, ΓΝΝ Βόλου «Αχιλλοπούλειο» 52.009,13, ΓΝΝ Καρδίτσας 43.476,57, ΠΓΝ Λάρισας 37.549,22, ΓΝΝ Τρικάλων 4.979,90, ΓΝΝ Τρικάλων 4.262,14

</div>