Δωρεάν εξετάσεις θα μπορούν να κάνουν όσοι δημότες του Πειραιά το επιθυμούν, για τον ιόν HIV και τις ηπατίτιδες B και C. 

Ο Δήμος Πειραιά, στο πλαίσιο υλοποίησης δράσεων πρόληψης, ευαισθητοποίησης και ενημέρωσης για το αγαθό της υγείας, υποδέχεται την Κινητή Μονάδα της ΜΚΟ «PRAKSIS», για τη διενέργεια δωρεάν εξετάσεων.

Συγκεκριμένα, όσοι δημότες επιθυμούν θα έχουν τη δυνατότητα ανώδυνων, ανώνυμων και εμπιστευτικών εξετάσεων τη δεύτερη Παρασκευή κάθε μήνα, στον πεζόδρομο της Δραγάτση, τις ώρες 18:00-21:00, αρχής γενομένης από σήμερα.

Η διενέργεια του προαναφερόμενου τεστ υλοποιείται σε ένα προστατευμένο για τον εξεταζόμενο περιβάλλον, όπου πραγματοποιείται και συμβουλευτική πριν και μετά από την εξέταση.

«Θα ήθελα να βεβαιώσω ότι η πρόληψη αποτελεί μια βασική προτεραιότητα για τον Δήμο μας, με πολλές δράσεις εκ μέρους μας, αλλά και με τη συμβολή και άλλων φορέων. Καλώ λοιπόν τους δημότες μας να επωφεληθούν από το πρόγραμμα, συγχαίροντας ταυτόχρονα την PRAKSIS για την πρωτοβουλία της», δήλωσε ο αντιδήμαρχος Δημόσιας Υγείας και Κοινωνικών Υπηρεσιών, Χρήστος Αγραπίδης.
