<strong>Τα πόδια μας είναι ανθεκτικά, αλλά χρειάζονται ιδιαίτερη προσοχή και φροντίδα. </strong>Περίπου 75% των ανθρώπων θα παρουσιάσουν σε κάποια στιγμή της ζωής τους προβλήματα διαφόρου βαθμού σοβαρότητας στα πόδια τους.

<strong>Το πόδι είναι μια πολύπλοκη κατασκευή που αποτελείται από 26 οστά, 33 αρθρώσεις, 107 συνδέσμους, 19 μυς και τένοντες.</strong> Τα 52 οστά των 2 ποδιών αποτελούν αριθμητικά το 25% όλων των οστών του σώματος.

<strong>Η συχνότητα των προβλημάτων των ποδιών είναι 4 φορές μεγαλύτερη στις γυναίκες παρά στους άνδρες.</strong> Περίπου το 90% όλων των επεμβάσεων που πραγματοποιούνται για την αντιμετώπιση συνηθισμένων προβλημάτων στα πόδια, γίνονται σε γυναίκες.

<strong>Ο κυριότερος ένοχος για την πρόκληση προβλημάτων στα πόδια, όπως οι κάλοι, οι τύλοι, τα παραμορφωμένα δάκτυλα και τα νευρώματα, είναι τα παπούτσια. </strong>Τα παπούτσια που φορούν συνήθως οι γυναίκες, με ψηλά τακούνια, στενό και μυτερό πρόσθιο μέρος για τα δάκτυλα και σχήματα που δεν ταιριάζουν στο πόδι, προκαλούν υπερβολική πίεση στο πόδι.
<div>
<div class="bannergroup">
<div class="banneritem">
<div class="clr"> <strong>Πολλές γυναίκες διαλέγουν για σκοπούς μόδας, παπούτσια που είναι μικρότερα από το μέγεθος που ταιριάζει κανονικά στο πόδι τους.</strong> Το πόδι τους τοποθετείται σε ένα πολύ στενό χώρο με αποτέλεσμα να εξασκούνται πιεστικές δυνάμεις στο μεγάλο και στα μικρά δάκτυλα του ποδιού και στα κόκαλα που βρίσκονται μεταξύ τους.</div>
</div>
</div>
</div>
<strong>Έχει υπολογιστεί ότι σε ένα στενό παπούτσι με ψηλό τακούνι, η πίεση που εξασκείται στο μπροστινό μέρος του ποδιού πολλαπλασιάζεται επί 5.</strong> Το αποτέλεσμα είναι ότι το μπροστινό μέρος του ποδιού συμπιέζεται σε μια ανώμαλη μορφή.

<span class="highlight1">Ένα απλό τεστ μπορεί να δείξει εάν το παπούτσι είναι μικρότερο απ' ότι χρειάζεται για το πόδι. Εάν τοποθετηθεί το γυμνό πόδι δίπλα από το παπούτσι και φαίνεται να είναι μεγαλύτερο από αυτό, τότε σημαίνει ότι το μέγεθος του παπουτσιού είναι μικρό</span>.

<strong>Οι κάλοι (<span lang="en-us">corns)</span> είναι από τα συχνότερα προβλήματα που συνήθως προκαλούνται από στενά παπούτσια ή από παπούτσια που δεν ταιριάζουν κανονικά.</strong> Ο κάλος είναι μια τοπική πύκνωση της επιδερμίδας, κωνικού σχήματος, με την κορυφή του κώνου να κατευθύνεται προς τα μέσα, γνωστή σαν "οφθαλμός" του κάλου.

<strong>Επίσης συχνοί είναι οι τύλοι</strong><span lang="en-us"><strong> (bunions).</strong> </span>Ο τύλος βρίσκεται συνήθως πάνω από την άρθρωση της βάσης του μεγάλου δακτύλου του ποδιού όπου υπάρχει όχι μόνο πύκνωση του δέρματος, αλλά και η κεφαλή του μεταταρσίου οστού προβάλλει. Το οδυνηρό οστικό εξόγκωμα προέρχεται από την παραμόρφωση της άρθρωσης του μεγάλου δακτύλου του ποδιού. Η κυριότερη αιτία πρόκλησης τύλων είναι τα ακατάλληλα παπούτσια.

<strong>Η παραμόρφωση των δακτύλων του ποδιού με σφυροδακτυλία είναι καταστάσεις που συνοδεύουν τους τύλους. </strong>Το άτομο δεν μπορεί να εκτείνει την τελική μοίρα του δακτύλου που παραμένει κεκαμένο πρόσθια. Συχνότερα προσβάλλονται ο μέσος, ο παράμεσος και ο μικρός δάκτυλος. Παράλληλα είναι δυνατόν να συνυπάρχουν και κάλοι ή τύλοι.

<strong>Προκαλούνται  από το γεγονός ότι δεν υπάρχει χώρος μέσα στο μικρό παπούτσι για την πλήρη έκταση των προσβαλλόμενων δακτύλων με αποτέλεσμα το πρόσθιο μέρος να λυγίζει προς τα κάτω όπως την κεφαλή του σφυριού. </strong>Η σφυροδακτυλία προκαλεί συνήθως πόνο και στις σοβαρές περιπτώσεις μπορεί να εμποδίζει το περπάτημα.

<strong>Μια άλλη πάθηση που μπορεί να προκληθεί από τα στενά παπούτσια είναι τα νευρώματα στα πόδια.</strong> Η συνεχής πίεση που εξασκείται από ακατάλληλα παπούτσια πάνω στα κόκαλα, είναι δυνατόν να προκαλεί φλεγμονή στα νεύρα του ποδιού, ιδιαίτερα στις περιοχές μεταξύ των δακτύλων. Τα νευρώματα είναι όγκοι που συνδέονται με ένα νεύρο, αποτελούνται από ινώδη ιστό και είναι επώδυνοι.

<strong>Τα περισσότερα προβλήματα των ποδιών λύνονται όταν χρησιμοποιούνται κατάλληλα παπούτσια.</strong> Τα ευρύχωρα, αναπαυτικά παπούτσια προσφέρουν ξεκούραση στο πόδι. Κάποιος με προβλήματα στα πόδια λόγω στενών και μικρών παπουτσιών, πρέπει να βάζει αρχικά τέτοια παπούτσια. Τα αθλητικά παπούτσια μπορούν να είναι χρήσιμα σε πρώτο στάδιο.

<strong>Τα επώδυνα νευρώματα είναι δυνατόν να χρειαστούν εξειδικευμένη ιατρική αντιμετώπιση.</strong> Κάποτε χρησιμοποιούνται τοπικά ενέσεις κορτικοειδών φαρμάκων τα οποία μειώνουν τον τοπικό ερεθισμό και φλεγμονή που υπάρχει.

Η σφυροδακτυλία και οι τύλοι, μπορούν να χρειαστούν χειρουργική επέμβαση για να διορθωθούν. Τα νευρώματα επίσης είναι δυνατόν να χρειαστεί να αφαιρεθούν χειρουργικά.

<span class="highlight1">Πρέπει να σημειώσουμε ότι οι χειρουργικές επεμβάσεις στο πόδι δεν είναι εύκολες και δεν είναι χωρίς κινδύνους. Υπάρχει πάντοτε ο κίνδυνος επιπλοκών και ακόμη το πρόβλημα για το οποίο έγινε η επέμβαση μπορεί να μη διορθωθεί και να επιδεινωθεί</span>.

<strong>Είναι λοιπόν πολύ σημαντικό να γίνεται ορθή επιλογή των παπουτσιών και αυτό ιδιαίτερα από τις γυναίκες. </strong>

<strong><span class="highlight1">Τα στενά, μικρά παπούτσια με ψηλά τακούνια είναι πηγή πολλών προβλημάτων στα πόδια και πρέπει να αποφεύγονται. η μόδα δεν είναι λόγος για να προκαλούνται σοβαρά προβλήματα στα πόδια</span>.</strong>