Το αντισηπτικό αντιμικροβιακό σαπούνι για το πλύσιμο των χεριών δεν είναι πιο αποτελεσματικό από το κοινό σαπούνι, σύμφωνα με μια νέα νοτιοκορεατική επιστημονική έρευνα. Έχουν προηγηθεί άλλες μελέτες που κατέληξαν σε παρόμοια συμπεράσματα.

Οι ερευνητές, με επικεφαλής τον Μιν-Σουκ Ρι του Πανεπιστημίου της Κορέας στη Σεούλ, που έκαναν τη σχετική δημοσίευση στο περιοδικό αντιμικροβιακής χημειοθεραπείας «Journal of Antimicrobial Chemotherapy», μελέτησαν την τρικλοζάνη (τρικλοζάν), την πιο ευρέως χρησιμοποιούμενη δραστική αντισηπτική ουσία στα αντιβακτηριδιακά σαπούνια.

Οι επιστήμονες μελέτησαν αρχικά στο εργαστήριό τους την αποτελεσματικότητα της ουσίας έναντι 20 διαφορετικών μικροοργανισμών, μεταξύ των οποίων σαλμονέλα, σταφυλόκοκκο, λιστέρια κ.α. Στη συνέχεια, πειραματίσθηκαν σε πραγματικές συνθήκες με 16 εθελοντές, που κλήθηκαν να πλύνουν τα χέρια τους επί μισό λεπτό σε ζεστό νερό, συγκρίνοντας έτσι άμεσα την αποτελεσματικότητα των σαπουνιών με τρικλοζάνη σε σχέση με τα κοινά σαπούνια.

Το συμπέρασμα και στις δύο περιπτώσεις ήταν δεν υπάρχει κάποια άξια λόγου διαφορά ανάμεσα στα δύο σαπούνια, το αντισηπτικό και το απλό. Μόνο όταν τα μικρόβια εκτέθηκαν σε τρικλοζάνη για πάνω από εννέα ώρες, υπήρξε σαφής διαφορά στην αποτελεσματικότητα, αλλά φυσικά ένα πλύσιμο χεριών διαρκεί ελάχιστα.

&nbsp;