Ο καφές τελικά δεν αυξάνει τον κίνδυνο κολπικής μαρμαρυγής, αυξάνει όμως τον κίνδυνο άλλων μορφών καρδιακής αρρυθμίας, σύμφωνα με σουηδική μελέτη  που δημοσιεύθηκε στο επιστημονικό έντυπο BMC Medicine.

Η κολπική μαρμαρυγή έχει διαπιστωθεί ότι αυξάνει σημαντικά τον κίνδυνο εγκεφαλικού επεισοδίου, καρδιακής ανεπάρκειας και θανάτου.

Επιστημονική ομάδα του Ινστιτούτου Καρολίνσκα της Σουηδίας, με επικεφαλής την Δρ Σουζάνα Λαρσον μελέτησε στοιχεία που αφορούσαν 75.000 άτομα που είχαν δώσει πληροφορίες σχετικά με την καθημερινή κατανάλωση καφέ από το 1997 και έπειτα.

Η μέση ημερήσια κατανάλωση ήταν τρία φλιτζάνια την ημέρα.

Οι ερευνητές κατέγραφαν δείκτες υγείας των συμμετεχόντων για 12 χρόνια, ενώ παράλληλα ανέλυαν εκ νέου και τα αποτελέσματα τεσσάρων ήδη δημοσιευμένων μελετών που περιλάμβαναν συνολικά 250.000 άτομα. Οι έρευνες είχαν γίνει στη Σουηδία και τις ΗΠΑ.

Εν τέλει διαπίστωσαν ότι δεν προέκυπτε σχέση μεταξύ κατανάλωσης καφέ και κολπικής μαρμαρυγής σε καμιά από τις μελέτες, ακόμη και στις περιπτώσεις υπερκατανάλωσης καφέ.