Την τραγική διαπίστωση ότι η διεθνής κοινότητα χάνει τη μάχη για τον περιορισμό της εξάπλωσης της επιδημίας του Ebola έκανε σήμερα η πρόεδρος των Γιατρών χωρίς Σύνορα Τζοάν Λιου. 

«Έξι μήνες μετά το ξέσπασμα της χειρότερης επιδημίας του ιού Ebola στην ιστορία, ο κόσμος χάνει τη μάχη για τον περιορισμό της. Οι ηγέτες δεν έχουν καταφέρει να εμποδίσουν αυτή τη διεθνή απειλή», επεσήμανε χαρακτηριστικά η Λιου σε ομιλία της στην έδρα του ΟΗΕ στη Νέα Υόρκη, ενώ πρόσθεσε ότι «η ανακοίνωση που έγινε στις 8 Αυγούστου (από τον ΠΟΥ) ότι η επιδημία αποτελεί ‘’μια κατάσταση έκτακτης ανάγκης για τη δημόσια υγεία σε παγκόσμια κλίμακα’’ δεν ακολουθήθηκε από αποφασιστική δράση και τα κράτη γενικά περιορίστηκαν να συμμετάσχουν σε μια παγκόσμια συμμαχία αδράνειας».

Παράλληλα, η πρόεδρος των Γιατρών χωρίς Σύνορα ζήτησε από τη διεθνή κοινότητα να χρηματοδοτήσει περισσότερα κρεβάτια ώστε να δημιουργηθεί ένα δίκτυο νοσοκομείων εκστρατείας, να στείλει εξειδικευμένο ιατρικό προσωπικό και να αναπτύξει κινητά εργαστήρια στη Γουινέα, τη Σιέρα Λεόνε και τη Λιβερία, που έχουν πληγεί από το φονικό ιό.

Την ίδια στιγμή, σε ανακοίνωση των Γιατρών χωρίς Σύνορα, υπογραμμίζεται το μεγάλο πρόβλημα που υπάρχει στην πρωτεύουσα της Λιβερίας τη Μονρόβια, όπου κάθε ημέρα οι γιατροί αναγκάζονται να διώχνουν ασθενείς, επειδή το κέντρο για την αντιμετώπιση του Ebola είναι γεμάτο.  Οι Γιατροί χωρίς Σύνορα εκτιμούν πως «είναι απαραίτητα επιπλέον 800 κρεβάτια» στην περιοχή, και τονίζουν πως αυτή είναι μια ανάγκη που πρέπει να καλυφθεί άμεσα, καθώς εξαιτίας της έλλειψης κρεβατιών στα ιατρικά κέντρα της Λιβερίας και της Σιέρα Λεόνε, οι ασθενείς αναγκάζονται να πεθαίνουν στο σπίτι τους αυξάνοντας τον κίνδυνο μόλυνσης.
