Ένα ακόμη σημαντικό πρόβλημα έρχεται να προστεθεί στον πολύπαθο χώρο της υγείας.

Ο αξονικός τομογράφος του Νοσοκομείου Τρικάλων, έχει τεθεί εκτός λειτουργίας από το περασμένο Σάββατο αυξάνοντας δραματικά τα προβλήματα στην εξυπηρέτηση του κοινού. Το μηχάνημα λόγω της πολυχρησίας, μιας και δεχόταν τα τελευταία δύο χρόνια μεγάλο όγκο περιστατικών και από το γειτονικό νομό της Καρδίτσας (δεν λειτουργεί εκεί ο αξονικός του νοσοκομείου) παρουσίασε βλάβη. Όταν η διοίκηση του νοσοκομείου απευθύνθηκε σε ιδιωτικό διαγνωστικό κέντρο, που εξυπηρετεί μέσω σύμβασης με τον ΕΟΠΥΥ τους ασθενείς του νομού, έλαβε την απάντηση ότι ο αξονικός τομογράφος της μονάδας έχει τεθεί και αυτός εκτός λειτουργίας.

Πλέον οι ασθενείς δεν μπορούν να εξυπηρετηθούν στο νομό μας και τα περιστατικά αποστέλλονται είτε στα γειτονικά νοσοκομεία της Λάρισας είτε ιδιωτικά διαγνωστικά κέντρα της Καρδίτσας.

Όσον αφορά τον χρόνο αποκατάστασης του προβλήματος με το μηχάνημα του νοσοκομείου αυτός παραμένει άγνωστος.