Το ποσό των 140 εκατομμυρίων ευρώ θα διαθέσει η Ευρωπαϊκή Ένωση, προκειμένου να ενισχύσει τις υπηρεσίες υγείας των τεσσάρων κρατών της δυτικής Αφρικής που βρίσκονται αντιμέτωπα με την επιδημία Ebola. 

Τα χρήματα αυτά θα χρησιμοποιηθούν για να ενισχυθούν τα εθνικά συστήματα υγείας, να εκπαιδευτούν οι εργαζόμενοι του υγειονομικού τομέα και να αγοραστούν κινητές μονάδες εργαστηριακών εξετάσεων στη Σιέρα Λεόνε, στη Λιβερία, στη Γουινέα και στη Νιγηρία, όπου πάνω από 1.900 άνθρωποι έχουν χάσει τη ζωή τους από το ξέσπασμα της επιδημίας του φονικού ιού τον Μάρτιο.

Σύμφωνα με όσα ανέφερε η Ευρωπαϊκή Επιτροπή σε ανακοίνωσή της, περισσότερα από 97,5 εκατομμύρια ευρώ θα δαπανηθούν για να χορηγηθεί δημοσιονομική στήριξη στη Λιβερία και τη Σιέρα Λεόνε, ώστε να μπορούν να προσφέρουν δημόσιες υπηρεσίες, συμπεριλαμβανομένων και των υπηρεσιών υγείας, καθώς και για να διατηρηθεί η μακροοικονομική σταθερότητα.

«Συμβάλλουμε να αλλάξει η κατάσταση επί του πεδίου, αλλά οι ανάγκες αυξάνονται με ρυθμό που ξεπερνάει τη δυνατότητα της διεθνούς κοινότητας να αντιδράσει», σχολίασε σχετικά η Κρισταλίνα Γκεοργκίεβα, η Ευρωπαία επίτροπος αρμόδια για την Διεθνή Συνεργασία, την Ανθρωπιστική Βοήθεια και την Αντιμετώπιση Κρίσεων τονίζοντας πως «η κατάσταση πάει από το κακό στο χειρότερο».

Παράλληλα, και σύμφωνα με προχθεσινή ανακοίνωση του ΟΗΕ, θα χρειαστούν τουλάχιστον 600 εκατομμύρια δολάρια, για να αντιμετωπιστεί η επιδημία του φονικού Ebola.
