Σοβαρά καρδιαγγειακά προβλήματα ίσως υποκρύπτουν οι παροδικές διαταραχές της όρασης, σύμφωνα με μελέτη της Ιατρικής Σχολής του Πανεπιστημίου Αθηνών, που δημοσιεύθηκε στο <a href="http://www.nejm.org/doi/full/10.1056/NEJMicm1500779" target="_blank"><strong>New England Journal of Medicine. </strong></a>

Ο επίκουρος καθηγητής οφθαλμολογίας Ηλίας Γεωργάλας και η αναπληρώτρια καθηγήτρια Χρυσάνθη Κουτσανδρέα της Ιατρικής Σχολής του Πανεπιστημίου Αθηνών, κατέληξαν στο παραπάνω συμπέρασμα μετά τη μελέτη 77χρονου ασθενούς ο οποίος είχε εμφανίσει τρία σύντομης διάρκειας επεισόδια παροδικής αμαύρωσης (amaurosis fugax) στο δεξί μάτι. Κάθε επεισόδιο είχε διάρκεια πέντε λεπτά και εν συνεχεία η όραση επανερχόταν σε φυσιολογικό επίπεδο.

Αν και η αρχική οφθαλμολογική εξέταση του ασθενούς δεν έδειξε κάποιο πρόβλημα όρασης, ούτε η αρτηριακή πίεση σε αυτά ήταν υψηλή, τελικά αποκαλύφθηκε θρόμβος αίματος, ο οποίος μπλόκαρε την τροφοδοσία με αίμα της αρτηρίας που καταλήγει στο πίσω μέρος του ματιού. Το μπλοκάρισμα της ροής του αίματος προκαλούσε την περιοδική και παροδική απώλεια της όρασης.

Ο μικροσκοπικός θρόμβος ήταν θραύσμα μιας πλάκας, που προερχόταν από τη δεξιά αρτηρία της καρωτίδας του άνδρα, τη βασική αρτηρία που μεταφέρει το αίμα στο λαιμό και στο κεφάλι. Ο θρόμβος που είχε αποκολληθεί, είχε καταλήξει μέσω της κυκλοφορίας του αίματος στην αρτηρία του αμφιβληστροειδούς.

Ο 77χρονος ασθενής δεν είχε ιστορικό οφθαλμολογικών προβλημάτων, αλλά είχε υψηλά επίπεδα χοληστερόλης και έπαιρνε στατίνες τα τελευταία πέντε χρόνια. Χρειάσθηκε τελικά να υποβληθεί σε χειρουργική επέμβαση για να αφαιρεθεί η πλάκα που προκαλούσε την επικίνδυνη (σε βαθμό 80%) στένωση στην καρωτίδα του. Ένα χρόνο μετά, ο ασθενής δεν είχε παραπονεθεί ξανά για προβλήματα όρασης.