Ο Πρόεδρος του Ευρωπαϊκού Κοινοβουλίου Μάρτιν Σουλτς έδωσε εντολή στην επιτροπή Οικονομικής και Νομισματικής Πολιτικής να εκπονήσει συγκεκριμένο σχέδιο για την ενίσχυση της συμμετοχής του Ευρωπαϊκού Κοινοβουλίου στην παρακολούθηση των προγραμμάτων διάσωσης στην Ελλάδα και σε άλλες χώρες, όπως έχει ζητηθεί από τον Έλληνα πρωθυπουργό Αλέξη Τσίπρα. Η εντολή αυτή συζητήθηκε σε συνεδρίαση της Διάσκεψης του Προέδρων του ΕΚ, η οποία αποτελείται από τον Πρόεδρο του ΕΚ και τους επικεφαλής των πολιτικών ομάδων, την Τετάρτη 2 Δεκεμβρίου 2015.

Η Διάσκεψη των Προέδρων συνιστά στους συντονιστές της εν λόγω επιτροπής να καταρτίσουν την καλύτερη δυνατή μέθοδο εργασίας προκειμένου να εξασφαλιστεί ο δημοκρατικός έλεγχος της εφαρμογής των προγραμμάτων. Θα πραγματοποιούνται επίσης τακτικές συζητήσεις στην ολομέλεια του ΕΚ.

Ο ρόλος του Ευρωπαϊκού Κοινοβουλίου θα επικεντρωθεί στην ενίσχυση του δημοκρατικού ελέγχου των προγραμμάτων .