<p>Νέα επιστημονική έρευνα, η μεγαλύτερη έως τώρα σχετικά με τις επιθανάτιες και εξωσωματικές εμπειρίες, κατέληξε στο συμπέρασμα ότι δεν αποτελούν σπάνιο φαινόμενο, μεταξύ όσων επιβίωσαν.</p>
<p>Οι ερευνητές εξέτασαν επί 4 χρόνια ένα – ένα ξεχωριστά 2.060 περιστατικά ανθρώπων, οι οποίοι έπαθαν καρδιακή ανακοπή, ενώ νοσηλεύονταν σε 15 νοσοκομεία της Βρετανίας, των ΗΠΑ και της Αυστραλίας.</p>
<p>Στο 9% των περιπτώσεων που ερευνήθηκαν, ο ασθενής ανέφερε επιθανάτιες εμπειρίες και το 2% δήλωσε ότι είχε μικρότερη ή μεγαλύτερη επίγνωση κατά τη διαδικασία ανάνηψης, βλέποντας ή ακούγοντας διάφορα πράγματα γύρω του.</p>
<p>Μάλιστα, σε μία τουλάχιστον περίπτωση ασθενούς που κρίθηκε ιδιαίτερα αξιόπιστη, η μελέτη διαπίστωσε ύπαρξη επίγνωσης και συνείδησης τουλάχιστον για μερικά λεπτά μετά το σταμάτημα της καρδιάς. Αναλυτικότερα, ο 57χρονος άνδρας που «πρωταγωνίστησε» στο περιστατικό, διηγήθηκε ότι αισθάνθηκε πως είχε εγκαταλείψει το σώμα του και παρακολουθούσε από μια γωνία του δωματίου την επέμβαση της ανάνηψης. Αν και ήταν «νεκρός» για τρία λεπτά, ο 57χρονος θυμάται με λεπτομέρειες τι έκανε γύρω του το ιατρικό προσωπικό, περιγράφοντας ακόμη και τον ήχο του μηχανήματος.</p>



Πηγή : eReportaz