Μια 32χρονη Ινδή αποφάσισε να κόψει το "κακό" από τη ρίζα, παίρνοντας την κατάσταση κυριολεκτικά στα χέρια της! Την ώρα που ετοιμαζόταν για ακόμα μια φορά να τη βιάσει ο αδερφός του άνδρα της, του έκοψε τα γεννητικά του όργανα με δρεπάνι.

Στη συνέχεια εμφανίστηκε στο αστυνομικό τμήμα, μαζί με τα τρία παιδιά της, όπου παρέδωσε το πέος ως αποδεικτικό στοιχείο, λέγοντας στους αστυνομικούς πως αυτός ήταν ο μόνος τρόπος για να σταματήσει τις ασελγείς πράξεις του άνδρα σε βάρος της.

Η νέα γυναίκα διέμενε μαζί με τον κουνιάδο της καθώς ο σύζυγός της εργαζόταν μακριά και για μεγάλο χρονικό διάστημα. Καθώς ζούσε όμως στο σπίτι του πρώτου, είχε δεχθεί κατ' εξακολούθηση σεξουαλικές επιθέσεις, σύμφωνα με την ίδια.

Όπως περιέγραψε στην αστυνομία, εκείνη την ημέρα προσποιήθηκε πως συναινεί στην ερωτική πράξη και όταν ο άνδρας την προσέγγισε του έκοψε το πέος με δρεπάνι.

Προτού η αστυνομία προλάβει να παράσχει τις πρώτες βοήθειες στον επίδοξο βιαστή, εκείνος είχε ήδη αυτοκτονήσει. Σύμφωνα με τους Times of India, το σώμα του βρέθηκε κρεμασμένο σε δέντρο κοντά στο σπίτι του.

Η γυναίκα συνελήφθη με την κατηγορία της απόπειρας ανθρωποκτονίας ενώ δήλωσε πως δεν μετανιώνει για την πράξη της. «Είναι μια σπάνια περίπτωση και πρέπει να διερευνηθεί επαρκώς», τόνισε ο εκπρόσωπος της αστυνομίας.

&nbsp;