Αν και οι οκτώ ώρες ύπνου θεωρούνται από πολλούς ειδικούς ιδανικές, οι συνθήκες της καθημερινότητας καθιστούν πολλές φορές δύσκολο το να αφιερώσουμε τόσο χρόνο στη νυχτερινή ξεκούρασή μας. 

Ωστόσο, το Αμερικανικό Ίδρυμα για τον Ύπνο, προσπαθώντας να υπογραμμίσει τη σημασία του επαρκούς ύπνου στη ζωή μας, εξέδωσε μια νέα, επικαιροποιημένη οδηγία, που αφορά στις συνιστώμενες ώρες ύπνου ανά ηλικία.

Στη νέα οδηγία γίνεται εμφανής η σημασία της ηλικίας στο μοτίβο του ύπνου, καθώς οι ειδικοί πιστεύουν ότι οι ανάγκες μας για ξεκούραση μεταβάλλονται σημαντικά με την πάροδο των ετών.

Σημειώνεται ότι η σχετική έκθεση του μη κερδοσκοπικού οργανισμού συντάχθηκε από ομάδα ειδικών σε θέματα ύπνου και βασίστηκε σε αναλυτική επισκόπηση δημοσιευμένων επιστημονικών μελετών που αφορούν στον ύπνο και την υγεία. 

Στον πίνακα που ακολουθεί, μπορείτε να δείτε ποια είναι η νέα οδηγία και πώς διαφοροποιείται από την προηγούμενη.

Ηλικία	       Νέα οδηγία (ώρες)    Παλιά οδηγία (ώρες)
Νεογέννητα 0-3 μηνών	14-17	       12-18
Βρέφη 4-11 μηνών	12-15	       14-15
Νήπια 1-2 ετών	        11-14	       12-14
Παιδιά 3-5 ετών	        10-13	       11-13
Παιδιά 6-13 ετών	9-11	       10-11
Έφηβοι 14-17 ετών	8-10	       8,5-9,5
Νεαροί ενήλικες 18-25	7-9	   (Νέα κατηγορία)
Ενήλικες 26-64 ετών	7-9	       7-9
Ενήλικες 65+	        7-8 	   (Νέα κατηγορία)

Ωστόσο, θα πρέπει να σημειωθεί ότι η οδηγία είναι ενδεικτική, καθώς ο ύπνος που χρειάζεται καθένας από εμάς, είναι… προσωπική υπόθεση. Μερικοί άνθρωποι, στους οποίους αποδίδεται ο χαρακτηρισμός short sleepers, μπορούν όχι μόνο να επιβιώσουν αλλά να είναι και εξαιρετικά αποδοτικοί έχοντας κοιμηθεί ελάχιστες ώρες. Η ικανότητα αυτή έχει γενετική βάση. 

Ωστόσο, οι ειδικοί σημειώνουν ότι οι πραγματικοί short sleepers αντιπροσωπεύουν μόλις το 1% του πληθυσμού. 
