<p>Ένα ακόμη πλήγμα δέχεται η αγορά των ηλεκτρονικών τσιγάρων, αυτή τη φορά από την ανακοίνωση αποτελεσμάτων ιαπωνικής έρευνας.</p>
<p>Σύμφωνα με το Γαλλικό Πρακτορείο, έπειτα από εντολή του υπουργείου Υγείας της Ιαπωνίας, πραγματοποιήθηκε έρευνα κατά την οποία βρέθηκαν καρκινογόνες ουσίες στον ατμό αρκετών ηλεκτρονικών τσιγάρων. Μερικές από αυτές, όπως η φορμαλδεΰδη, ήταν σε πολύ υψηλότερα επίπεδα από ό,τι στον καπνό των συμβατικών τσιγάρων.</p>
<p>«Σε ένα είδος ηλεκτρονικού τσιγάρου η (ερευνητική) ομάδα βρήκε υπερδεκαπλάσιο επίπεδο καρκινογόνων ουσιών από ό,τι σε ένα κανονικό τσιγάρο», εξήγησε ο επικεφαλής ερευνητής Ναόκι Κουνουγκίτα, σύμφωνα με τον οποίο, φαίνεται ότι μεγαλύτερες ποσότητες φορμαλδεΰδης παράγονται, όταν υπερθερμαίνεται το σύρμα που εξατμίζει το υγρό στο εσωτερικό του ηλεκτρονικού τσιγάρου.</p>
<p>Η ομάδα του Εθνικού Ινστιτούτου Δημόσιας Υγείας της Ιαπωνίας, με επικεφαλής τον Ναόκι Κουνουγκίτα, υπέβαλε τη σχετική έκθεση στο υπουργείο Υγείας της χώρας, ενώ, σχολιάζοντας τα ευρήματα, ανέφερε ότι υποδεικνύουν πως τα ηλεκτρονικά τσιγάρα δεν είναι τα αβλαβή προϊόντα που ο πολύς κόσμος νομίζει. «Πρέπει να έχουμε επίγνωση ότι ορισμένοι κατασκευαστές πουλάνε τέτοια προϊόντα για διπλή χρήση (μαζί με καπνό) ή ως προθάλαμο (καπνίσματος) για τους νέους», προειδοποίησε ο επικεφαλής ερευνητής.</p>
<p>Φέτος τον Αύγουστο, ο Παγκόσμιος Οργανισμός Υγείας κάλεσε τις κυβερνήσεις να απαγορεύσουν τις πωλήσεις ηλεκτρονικών τσιγάρων σε νέους, προειδοποιώντας ότι αποτελούν «σοβαρή απειλή» και για τα έμβρυα των εγκύων γυναικών. Ζήτησε επίσης να απαγορεύονται σε κλειστούς δημόσιους χώρους, ενώ, το προϊόν γίνεται όλο και πιο δημοφιλές, ιδιαίτερα μεταξύ των νέων, με τα στοιχεία των Κέντρων Ελέγχου και Πρόληψης Ασθενειών των ΗΠΑ να αναφέρουν ότι περισσότεροι από 250.000 νέοι, που ποτέ δεν είχαν καπνίσει κανονικό τσιγάρο, χρησιμοποίησαν ηλεκτρονικό τσιγάρο πέρυσι.</p>
<p>Ωστόσο, οι υποστηρικτές των ηλεκτρονικών τσιγάρων ισχυρίζονται ότι πρόκειται για μια ασφαλέστερη εναλλακτική λύση, σε σχέση με τα κανονικά τσιγάρα, τα οποία περιέχουν ένα συνδυασμό τοξικών χημικών ουσιών και αερίων, υπεύθυνων για την πρόκληση καρκίνου και καρδιαγγειακών προβλημάτων.</p>
<p>Από την πλευρά τους, οι πολέμιοι των ηλεκτρονικών τσιγάρων απαντούν πως τα εν λόγω υποκατάστατα δεν έχουν συμπληρώσει μεγάλο χρονικό διάστημα σε κυκλοφορία, ώστε παραμένει ακόμη αβέβαιη η μακροπρόθεσμη επίπτωσή τους στην υγεία των χρηστών.</p>
<p>Την ίδια στιγμή, οι καπνοβιομηχανίες δεν χάνουν χρόνο και επιδίδονται σε εξαγορές εταιρειών παραγωγής ηλεκτρονικών τσιγάρων, ούτως ώστε να αποφύγουν το ενδεχόμενο να μείνουν έξω από μια παγκόσμια αγορά συνεχώς διευρυνόμενη, που ήδη αγγίζει τα 3 δισεκατομμύρια δολάρια.</p>



Πηγή : eReportaz