Τα πρώτα χάπια μαριχουάνας για ιατρικούς σκοπούς άρχισε να πουλά νόμιμα η αυστραλιανή εταιρεία, η MMJ PhytoTech, ελπίζοντας να πουλήσει ένα εκατομμύριο κάψουλες φέτος. Τα χάπια παράγονται στην Ελβετία και θα διατίθενται μέσω διαδικτύου στις ΗΠΑ και στην Ευρώπη από το ηλεκτρονικό κατάστημά της.

Ένα κουτί δέκα μιλιγκράμ έχει τιμή 89 ευρώ.

Σύμφωνα με τους δημιουργούς του, το χάπι μαριχουάνας βασίζεται σε ένα στέλεχος του φυτού της κάνναβης, το οποίο του επιτρέπει να διατηρεί το έλαιο της κάνναβης, αλλά όχι την τετραϋδροκαναβιδόλη, που προκαλεί τις ψυχολογικές και τοξικές επιδράσεις στον οργανισμό.

Η MMJ PhytoTech, σύμφωνα με τη βρετανική «Independent», διαφημίζει τα χάπια της ότι βοηθούν σχεδόν στα πάντα: στην αντιμετώπιση των χρόνιων πόνων, του καρκίνου, του άγχους, της επιληψίας, της ρευματοειδούς αρθρίτιδας, των διαταραχών ύπνου, των καρδιαγγειακών και νευρολογικών παθήσεων, των ανθεκτικών στα αντιβιοτικά λοιμώξεων κ.α.

Η εταιρεία ανέφερε ότι ήδη υπάρχει μεγάλο ενδιαφέρον στην ιστοσελίδα της για αγορά των προϊόντων της.