<p>Το ότι δε θα μείνουν εκτός εμβολιασμού τα παιδιά των ανασφάλιστων γονέων διαβεβαίωσε η υφυπουργός Υγείας, Κατερίνα Παπακώστα. </p>
<p>Η κ. Παπακώστα, απαντώντας σε επίκαιρη ερώτηση του ανεξάρτητου βουλευτή Βασίλη Καπερνάρου ανακοίνωσε ταυτόχρονα και πως «148 παιδίατροι πέφτουν στο πεδίο της μάχης», προκειμένου να καλύψουν κενά που έχουν εντοπισθεί στο ΕΣΥ. </p>
<p>Αναλυτικότερα, η κ. Παπακώστα δήλωσε πως «Δεν υπάρχει κανένας απολύτως κίνδυνος, όσον αφορά τους εμβολιασμούς των παιδιών μας» και πρόσθεσε πως «Με πρόσφατο νόμο του κράτους (ν.4270/2014), παρέχεται πλέον φαρμακευτική περίθαλψη, (συμπεριλαμβανομένων και των εμβολίων) σε ασφαλισμένους που έχουν απωλέσει την ασφαλιστική τους ικανότητα, ενώ με την κοινή υπουργική απόφαση της 28ης Ιουλίου του 2014 καθορίζονται και οι όροι και οι προϋποθέσεις πρόσβασής τους στο σύστημα φαρμακευτικής περίθαλψης».</p>
<p>Παράλληλα, διαβεβαίωσε πως το πρόγραμμα αντιφυματικού εμβολιασμού στα σχολεία συνεχίζεται κανονικά και το προσεχές έτος, η Εθνική Επιτροπή Εμβολιασμών έχει συνεδριάσει δύο φορές για την επικαιροποίηση του προγράμματός της, η Διεύθυνση Δημόσιας Υγείας έχει εκδώσει εγκύκλιο για τον δωρεάν αντιγρυπικό εμβολιασμό των απόρων και ανασφάλιστων πολιτών που ανήκουν σε ομάδες υψηλού κινδύνου, ενώ ετοιμάζεται και εγκύκλιος για την ισότιμη και δωρεάν παροχή υπηρεσιών πρωτοβάθμιας φροντίδας υγείας σε κάθε πολίτη. </p>
<p>Η υφυπουργός Υγείας ανέφερε επίσης πως το υπουργείο έχει προβεί στη διενέργεια ανοικτού διεθνούς διαγωνισμού για την προμήθεια ορισμένων ειδών εμβολίων, ο οποίος βρίσκεται σε εξέλιξη.</p>



Πηγή : eReportaz