Η Ελληνική Εταιρία Κοινωνικής Παιδιατρικής και Προαγωγής της Υγείας (ΕΕΚΠΠΥ) διοργανώνει το 27ο συνέδριο Κοινωνικής Παιδιατρικής και Προαγωγής της Υγείας στη Σπάρτη και τη Μονεμβασιά, από τις 9 έως τις 10 Οκτωβρίου.

Το φετινό συνέδριο, με κεντρικό θέμα «Πόλη φιλική στο παιδί», διενεργείται στο πλαίσιο του διεθνούς προγράμματος της UNICEF, με στόχο την ανάπτυξη ουσιαστικών προτάσεων για τη βελτίωση των φυσικών και αστικών δομών που ζουν και κινούνται οι νεαρές ομάδες πληθυσμού και γνώμονα την προάσπιση των δικαιωμάτων τους, προκειμένου να απολαμβάνουν ένα φιλικό φυσικό και δομημένο περιβάλλον που προάγουν τον πολιτισμό (μουσική, λογοτεχνία, εικαστικά), την εκπαίδευση και κυρίως την ψυχοκοινωνική ευεξία.

Το επιστημονικό πρόγραμμα του συνεδρίου καλύπτει σύγχρονες θεματικές ενότητες και διενεργείται με βιωματικά σεμινάρια, όπως οι δομές φροντίδας για την ενσωμάτωση πασχόντων από νευρολογικά νοσήματα-επιληψία, και η ανάπτυξη συμμαχιών για την αποθάρρυνση της χρήσης αλκοόλ, καθώς και ειδικές συνεδριάσεις προβληματισμού σε θέματα μάχιμης παιδιατρικής, όπως η αντίσταση στον εμβολιασμό και η διασύνδεση της νοσοκομειακής με τη γενική και κοινωνική παιδιατρική.

Κεντρικός άξονας είναι η παρακολούθηση του εξαετούς πλάνου ανάπτυξης δράσεων στο πλαίσιο της Λευκής Βίβλου της Κοινωνικής Παιδιατρικής και η προσφορά βήματος σε νέους επιστήμονες που θα ανακοινώσουν πρωτότυπες ερευνητικές εργασίες από όλη την Ελλάδα.

Για την οργάνωση του Συνεδρίου, συνεργάστηκαν το Κέντρο Έρευνας και Πρόληψης Ατυχημάτων της Ιατρικής Σχολής του Εθνικού &amp; Καποδιστριακού Πανεπιστημίου Αθηνών, το τμήμα Νοσηλευτικής του Πανεπιστημίου Πελοποννήσου, ο Ιατρικός Σύλλογος Λακωνίας, οι Δήμοι Σπάρτης και Μονεμβασιάς, το Ινστιτούτο Οδικής Ασφάλειας «Πάνος Μυλωνάς» και το Εθνικό Δίκτυο Πρόληψης Ατυχημάτων και Βίας.