Αμερικανοί ερευνητές δοκίμασαν με επιτυχία σε πειραματόζωα ένα εμβόλιο κατά της χοληστερίνης και ανακοίνωσαν ότι μπορεί να την μειώσει περισσότερο και από τις στατίνες, την κατηγορία φαρμάκων που συνταγογραφούνται ευρέως γι' αυτόν τον σκοπό. Οι επιστήμονες του Πανεπιστημίου του Νέο Μεξικό, με επικεφαλής τον δρα Μπράις Τσακεριάν του Τμήματος Μοριακής Γενετικής και Μικροβιολογίας, που έκαναν τη σχετική δημοσίευση στο ιατρικό περιοδικό «Vaccine» (Εμβόλιο), σύμφωνα με τη βρετανική «Τέλεκραφ», χρησιμοποίησαν μια ανάλογη μέθοδο με αυτή που έχει χρησιμοποιηθεί για τη δημιουργία εμβολίου κατά του ιού HPV των θηλωμάτων.

Το εμβόλιο μπλοκάρει την πρωτεϊνη PCSK9, η οποία υπό φυσιολογικές συνθήκες βοηθά την κυκλοφορία της χοληστερόλης στο σώμα και εμποδίζει τον οργανισμό να την αποβάλει. Η αναστολή της δράσης της εν λόγω πρωτεϊνης, μέσω αντισωμάτων που «γεννά» το εμβόλιο, διευκολύνει το σώμα να «διώξει» τη χοληστερόλη με φυσικό τρόπο.