<strong>Έκθεση ενάντια στον ρατσισμό</strong>, με οδηγό την αφοπλιστική ειλικρίνεια των παιδιών, φιλοξενεί από σήμερα, Δευτέρα, και μέχρι το τέλος Ιουνίου, το <strong>Μουσείο Ελληνικής Παιδικής Τέχνης</strong>.

<strong>Εκατόν δεκατέσσερα έργα ζωγραφικής, κόμικς και κατασκευές που φιλοτέχνησαν παιδιά 3-14 ετών σχολιάζουν τη διαφορετικότητα</strong> που συνδέεται είτε με την εμφάνιση είτε με τις μαθησιακές και άλλες ιδιαιτερότητες των ανθρώπων, αναδεικνύοντας τη μοναδική προσωπικότητα του καθενός, πέρα από τα εξωτερικά χαρακτηριστικά, την καταγωγή, το χρώμα ή τη θρησκεία.

Στόχος της έκθεσης είναι να συμβάλει στην ενημέρωση, την ευαισθητοποίηση, τον προβληματισμό και την ανάπτυξη της κριτικής σκέψης ώστε τα παιδιά να μην κυριεύονται από εμμονές και να μην επηρεάζονται από μισαλλοδοξίες αλλά, αντίθετα, να συνδιαλέγονται, να διεκδικούν τη δική τους ταυτότητα, να αποδέχονται τη διαφορετικότητα του Άλλου και την ειρηνική συνύπαρξη με αυτόν.

Τα έργα προέρχονται από τη συλλογή του Μουσείου Ελληνικής Παιδικής Τέχνης, τα εικαστικά εργαστήρια που πραγματοποιεί, καθώς και από τις συνεργασίες του με το Κέντρο Δημιουργικής Απασχόλησης ΑμΕΑ του Δήμου Ζωγράφου και με το International Paint Pals-Youth Art Connection, στην Ατλάντα των ΗΠΑ.

Την έκθεση εμπλουτίζουν έργα και από τις συλλογές που διαθέτουν το Διεθνές Μουσείο Παιδικής Τέχνης στο Όσλο της Νορβηγίας, το Μουσείο Παιδικής Τέχνης στη Χαμάντα της Ιαπωνίας και η Ύπατη Αρμοστεία του ΟΗΕ για τους Πρόσφυγες.

Η έκθεση εντάσσεται στο έργο «Διαφορετικότητα και ρατσισμός» που χρηματοδοτείται από την Ισλανδία, το Λιχτενστάιν και τη Νορβηγία στο πλαίσιο του Προγράμματος «Είμαστε όλοι Πολίτες», το οποίο είναι μέρος του συνολικού Χρηματοδοτικού Μηχανισμού του ΕΟΧ για την Ελλάδα, γνωστού ως EEAGrants. Διαχειριστής Επιχορήγησης του Προγράμματος είναι το Ίδρυμα Μποδοσάκη.

Στο πλαίσιο της έκθεσης έχει προγραμματιστεί ειδική εκδήλωση για τις <strong>31 Οκτωβρίου</strong> στη διάρκεια της οποίας θα απευθύνουν σύντομο χαιρετισμό η υπεύθυνη Παιδικής Προστασίας στο Χατζηκυριάκειο Ίδρυμα Αναστασία Κατσιλιέρη, η πρόεδρος της Εταιρείας Προστασίας Σπαστικών Δάφνη Οικονόμου, εκπρόσωπος της Ύπατης Αρμοστείας του ΟΗΕ για τους Πρόσφυγες, ο γενικός διευθυντής της UNICEF στην Ελλάδα Ηλίας Λυμπέρης, η υπεύθυνη Τύπου και Πολιτιστικών της πρεσβείας της Νορβηγίας Χριστίνα Σορδίνα και εκ μέρους του Ιδρύματος Μποδοσάκη ο διευθυντής του προγράμματος «Είμαστε όλοι Πολίτες» Σωτήρης Λαγανόπουλος και η Τζένη Λαζάρου, διαχειρίστρια προγραμμάτων.

Μέχρι το τέλος της σχολικής χρονιάς, 3.500 παιδιά νηπιαγωγείου και μαθητές όλων των τάξεων του Δημοτικού θα επεξεργαστούν τις έννοιες της διαφορετικότητας και του ρατσισμού με αφορμή τα έργα ζωγραφικής και τις κατασκευές συνομηλίκων τους, συμμετέχοντας στα σχολικά εκπαιδευτικά προγράμματα που πραγματοποιεί το Μουσείο Παιδικής Τέχνης. Τα σχολεία της περιφέρειας, που αδυνατούν να επισκεφτούν το Μουσείο, μπορούν να δανειστούν το κινητό εκπαιδευτικό πρόγραμμα «Η διαφορετικότητα μέσα από τη τέχνη».

Έως το τέλος Ιουνίου που θα διαρκέσει η έκθεση, οι μεμονωμένοι επισκέπτες όλων των ηλικιών, με το ατομικό εισιτήριο του Μουσείου των 2 ευρώ, μέσα από 10 διαφορετικά παιχνίδια και δράσεις στα ελληνικά και στα αγγλικά έχουν την ευκαιρία να ανακαλύψουν τις έννοιες της διαφορετικότητας και της μοναδικότητας, να προβληματιστούν για τις συνέπειες του ρατσισμού, να ταξιδέψουν σε άλλες χώρες, να γνωρίσουν άλλους πολιτισμούς. Να δουν τη διαφορετικότητα με διαφορετικά μάτια.

Την επιμέλεια της έκθεσης έχουν οι: Λουΐζα Καραπιδάκη, ιστορικός Τέχνης - μουσειολόγος, μέλος Δ.Σ. του Μουσείου Παιδικής Τέχνης (Μ.Ε.Π.Τ.), Θεανώ Κοτταρίδου, ιστορικός Τέχνης - μουσειολόγος, Επιμελήτρια του Μ.Ε.Π.Τ., Κατερίνα Παναγιωτοπούλου, νηπιαγωγός, στέλεχος εκπαιδευτικού τμήματος του Μ.Ε.Π.Τ., Αθανασία Σκληρού, εικαστικός, στέλεχος εκπαιδευτικού τμήματος του Μ.Ε.Π.Τ. και Χριστίνα Τσινισιζέλη, εικαστικός, στέλεχος Εκπαιδευτικού τμήματος του Μ.Ε.Π.Τ.