<p>Πρόκειται για λοίμωξη που οφείλεται στον ιό της γρίπης, ο οποίος μπορεί να προσβάλλει οποιοδήποτε άτομο. Τα στελέχη του ιού της γρίπης που κυκλοφορούν στην κοινότητα είναι μέχρι τώρα ο τύπος Α -και κυρίως ο υπότυπος Α (Η1Ν1)- και λιγότερο ο τύπος Β.</p>
<p>Συμπτώματα</p>
<p>Η γριπώδης συνδρομή εισβάλλει με υψηλό πυρετό, πόνο στο λαιμό, κεφαλαλγία, βήχα, πόνους στους στους μύες και στις αρθρώσεις. Σπανιότερα, παρατηρείται δυσκολία στην αναπνοή.</p>
<p>Μετάδοση</p>
<p>Η γρίπη μεταδίδεται εύκολα, κυρίως με σταγονίδια που μεταφέρονται με τον βήχα, αλλά και με το φτέρνισμα.</p>
<p>Μέτρα προστασίας</p>
<p>Πρώτο και κύριο μέτρο αποτελεί το αντιγριπικό εμβόλιο. Στη συνέχεια, η τήρηση κανόνων υγιεινής μπορεί να μας προφυλάξει.</p>
<p>• Δεν αμελούμε να πλένουμε συχνά τα χέρια μας.</p>
<p>• Καλύπτουμε το στόμα και τη μύτη με χαρτομάντιλο και όχι με την παλάμη μας, όταν βήχουμε ή φτερνιζόμαστε.</p>
<p>• Δεν αγγίζουμε το στόμα, τη μύτη ή τα μάτια.</p>
<p>• Αποφεύγουμε κλειστούς και μη σωστά αεριζόμενους χώρους.</p>
<p>• Όταν αρρωστήσουμε, παραμένουμε σπίτι, μακριά από το σχολείο ή την εργασία.</p>
<p>Αντιμετώπιση</p>
<p>Συνήθως χορηγούνται αντιπυρετικά σε συνδυασμό με ενυδάτωση. Ωστόσο, υπάρχουν και αντιιικά φάρμακα, τα οποία συμβάλλουν ώστε να γίνει ηπιότερη η ασθένεια και περιορίζουν την πιθανή εμφάνιση επιπλοκών. Για να είναι όμως αποτελεσματική η αντιιική προστασία, θα πρέπει η θεραπεία να ξεκινήσει μέσα στις δύο πρώτες μέρες των συμπτωμάτων.</p>
<p>Διάγνωση</p>
<p>Η οριστική απάντηση για το αν πρόκειται για τον ιό της γρίπης τύπου Α και συγκεκριμένα για τον Η1Ν1 γίνεται με μοριακή ανίχνευση με Real Time-PCR.</p>
<p>Αντιγριπικό εμβόλιο</p>
<p>Αυτό προκειμένου να είναι αποτελεσματικό θα πρέπει να χορηγείται έγκαιρα πριν και πριν την έναρξη της συνήθους περιόδου εμφάνισης της έξαρσης των κρουσμάτων, δεδομένου ότι απαιτούνται περίπου δύο εβδομάδες για την επίτευξη ανοσολογικής απάντησης.</p>
<p>Παρότι το εμβόλιο απευθύνεται σε όλο τον πληθυσμό, ωστόσο είναι σημαντικό να εμβολιάζονται ενήλικες και παιδιά που ανήκουν στις ομάδες υψηλού κινδύνου. Επίσης, το παιδιατρικό αντιγριπικό εμβόλιο χορηγείται μέχρι την ηλικία των 3 ετών. Μετά από αυτή την ηλικία, συνιστάται χορήγηση αντιγριπικών εμβολίων ενηλίκων. Ενημερωτικά, ευπαθείς ομάδες είναι οι κάτωθι:</p>
<p>1) Άτομα άνω των 60 ετών.</p>
<p>2) Παιδιά και ενήλικες που παρουσιάζουν τα παρακάτω:</p>
<p>• Ανοσοκαταστολή</p>
<p>• Μεταμόσχευση οργάνων</p>
<p>• Καρδιαγγειακή νόσο</p>
<p>• Άσθμα ή άλλες πνευμονοπάθειες</p>
<p>• Δρεπανοκυτταρική αναιμία, όπως και άλλες αιμοσφαιρινοπάθειες.</p>
<p>• Σακχαρώδης διαβήτης</p>
<p>• Νεφροπάθεια</p>
<p>• Έγκυες ανεξαρτήτου ηλικίας κυήσεως</p>
<p>• Παιδιά που λαμβάνουν ασπιρίνη μακροχρόνια (πχ σε ρευματοειδή αρθρίτιδα) για πιθανό κίνδυνο εμφάνισης συνδρόμου Reye μετά από την γρίπη.</p>
<p>• Άτομα που βρίσκονται σε στενή επαφή με παιδιά κάτω των 6 μηνών</p>
<p>• Κλειστοί πληθυσμοί (στρατιωτικοί, τρόφιμοι ιδρυμάτων, κ.α.)</p>
<p>• Εργαζόμενοι σε χώρους υγείας.</p>
<p>Επίσης, συνήθως απαιτείται σε αυτές τις ομάδες και δεύτερη δόση αντιγριπικού εμβολίου 3 μήνες μετά την πρώτη χορήγηση, καθώς με την πάροδο του χρόνου εξασθενεί η ανοσιακή απάντηση.</p>
<p>Αξίζει να τονιστεί ότι η παρακολούθηση του νοσήματος στην Ελλάδα δείχνει ότι η δραστηριότητα της εποχικής γρίπης συνήθως κορυφώνεται το Φεβρουάριο-Μάρτιο.</p>
<p>Πηγή: Ενικός</p>



Πηγή : eReportaz