Η βδομάδα αυτή μας βρήκε όλους πιο χαρούμενους και συγκινημένους γιατί μόλις ενημερωθήκαμε από τις εταιρείες κινητής τηλεφωνίας για την ανταπόκρισή σας κατά την εβδομάδα 1ης -7 Ιουνίου που ενεργοποιήσαμε την υπηρεσία Προσφέρω. Το ποσό που μαζεύτηκε είναι σχεδόν τετραπλάσιο από την προηγούμενη εβδομάδα που είχε ενεργοποιηθεί η αντίστοιχη υπηρεσία (4-11 Απριλίου 2015). Συγκεκριμένα, το ποσό που αντιστοιχεί στα μηνύματα που εστάλησαν από την Δευτέρα 1η έως την Κυριακή 7 Ιουνίου είναι 11.883€.
Η χαρά μας είναι τεράστια όχι μόνο γιατί έχουμε πλησιάσει σε απόσταση αναπνοής τον οικονομικό μας στόχο για την αγορά του μεταχειρισμένου βαν αλλά και γιατί όλοι εσείς μας πλημμυρίσατε με την αγάπη σας, το ενδιαφέρον σας και την συμπαράστασή σας. Αυτό είναι το μεγάλο κέρδος για όλους εμάς που οραματιζόμαστε και παλεύουμε για μια καλύτερη και πιο χαρούμενη ζωή για τους 180 περιθαλπομένους μας. Σας ευχαριστούμε από καρδιάς!
Αισθανόμαστε την ανάγκη να ευχαριστήσουμε προσωπικά τον κο Διονύση Μηλιόπουλο και την κα Βασιλική Μπουκουβάλα από την εταιρεία exisIT που μια βδομάδα τώρα δούλεψαν αφιλοκερδώς με όλες τους τις δυνάμεις και την δημιουργικότητα για να φτάσει το μήνυμά μας σε όσους περισσότερους αποδέκτες γινόταν. Χωρίς αυτούς και την κα Σταυρούλα Παναγιωτάκη από την Athens Voice η προσπάθειά μας σίγουρα δεν θα είχε αυτά τα αποτελέσματα. Συγκινητική ήταν για εμάς και η επαφή μας με την κα Στέλλα Αλαφούζου από το protagon.gr και την ευχαριστούμε ειλικρινά για την βοήθειά της. Επίσης υπήρξαν συμπολίτες μας που συγκινήθηκαν από τον σκοπό μας καταθέτοντας απευθείας χρηματικά ποσά στους τραπεζικούς μας λογαριασμούς πιστεύοντας στον σκοπό μας.
Οι τραπεζικοί λογαριασμοί που μπορούν να συνεισφέρουν όσοι θέλουν και μπορούν να μας βοηθήσουν να ολοκληρώσουμε τον στόχο μας είναι :
ΤΡΑΠΕΖΑ ΠΕΙΡΑΙΩΣ
Νο: 5067-069134-926
IBAN: GR55 0172 0670 0050 6706 9134 926

ΤΡΑΠΕΖΑ ΕΘΝΙΚΗ
Νο: 07729601414
ΙΒΑΝ: GR40 0110 0770 0000 0772 9601 414

&nbsp;