Ακολουθώντας το παράδειγμα των γυναικών, υπό τον φόβο του καρκίνου του μαστού, ολοένα περισσότεροι άνδρες επιλέγουν τη διπλή μαστεκτομή για προληπτικούς λόγους, σύμφωνα με αμερικανική μελέτη που δημοσιεύθηκε στο επιστημονικό έντυπο JAMA Surgery. 

Ο καρκίνος του μαστού στους άνδρες είναι ιδιαίτερα σπάνιος και περίπου 100 φορές λιγότερο συχνός από ότι στις γυναίκες. Παρόλα αυτά, αρκετοί άνδρες, όταν διαγιγνώσκονται με καρκίνο στον ένα μαστό, αποφασίζουν να αφαιρέσουν και τους δύο. 

Οι ερευνητές της Αμερικανικής Αντικαρκινικής Εταιρείας και του Αντικαρκινικού Ινστιτούτου Dana-Farber, με επικεφαλής τον Δρ Αχμεντίν Τζεμάλ, διαπίστωσαν ότι η αμφίπλευρη προληπτική μαστεκτομή, ως μέρος της θεραπείας για τον καρκίνο, κερδίζει συνεχώς έδαφος μεταξύ των ανδρών, σε ποσοστά (6%) που πλησιάζουν σταδιακά εκείνα των γυναικών ασθενών (11%).

Τη διπλή μαστεκτομή επιλέγουν κυρίως νεαρότερης ηλικίας άνδρες.

Ο Δρ Τζεμάλ εξηγεί ότι, η διπλή μαστεκτομή συνίσταται μόνο σε ένα μικρό ποσοστό ανδρών που είναι φορείς μετάλλαξης στο γονίδιο BRCA, αν και δεν υπάρχει απόδειξη πως η διπλή αφαίρεση μαστών όντως διασφαλίζει καλύτερο προσδόκιμο ζωής. 

Οι επιστήμονες, πάντως, δεν είναι βέβαιοι για το πόσο αποτελεσματική είναι η διπλή μαστεκτομή στην περίπτωση των αντρών.
