Νέα μελέτη που πραγματοποιήθηκε από επιστήμονες του Πανεπιστημίου του Εδιμβούργου υποστηρίζει ότι η περιοχή στην οποία διαμένουμε, έχει άμεση σχέση με τον κίνδυνο εκδήλωσης άνοιας. 

Μάλιστα, δε φαίνεται να έχει σημασία πού ζούσε κάποιος ως παιδί, αλλά πού ζει από τη μέση ηλικία και μετά.

Στο πλαίσιο της μελέτης τους, οι ερευνητές ανέλυσαν στοιχεία από 27.680 εθελοντές από τη Σουηδία και 37.597 εθελοντές από τη Σκωτία. Όπως προέκυψε, η ζωή στα βόρεια μιας χώρας μπορεί να αυξάνει τον κίνδυνο εκδήλωσης άνοιας, δύο έως και τρεις φορές.

Η συσχέτιση αποδίδεται από τους ερευνητές στα χαμηλά επίπεδα βιταμίνης D που παράγει ο οργανισμός των κατοίκων του βορρά, επειδή η ηλιοφάνεια στην περιοχή τους είναι μειωμένη.

«Η γεωγραφική διακύμανση του κινδύνου μοιραία φέρνει στο νου το γεωγραφικό πλάτος και κατ' επέκταση την ηλιοφάνεια», δήλωσε ο επικεφαλής ερευνητής δρ Τομ Ρας, από το Τμήμα Γηριατρικής Ιατρικής του πανεπιστημίου.

Σημειώνεται ότι ότι και προγενέστερες μελέτες έχουν συσχετίσει την υγιή λειτουργία του εγκεφάλου και την άνοια με την βιταμίνη D.
