<p>Θέλεις να τραβήξεις όλα τα βλέμματα πάνω… στο δικό σου; Ένα λαμπερό βλέμμα πάντα κερδίζει τις εντυπώσεις και δεν είναι τυχαίο ότι οι περισσότεροι άνθρωποι δίνουν βάση στα μάτια κάποιου, για να καταλάβουν στοιχεία του χαρακτήρα του. Μάθε λοιπόν πως θα χρησιμοποιείς σωστά σκιές, μολύβια κ μάσκαρα ακολουθώντας τις παρακάτω συμβουλές:</p>
<p>Μη ξεχάσεις! Ότι μακιγιάζ και αν επιλέξεις το πρώτο που πρέπει να κάνεις, είναι να χρησιμοποιήσεις ένα concealer για να δώσει λάμψη γύρω από την περιοχή των ματιών και μία διάφανη πούδρα για να στρώσει καλύτερα το μακιγιάζ.</p>
<p><strong>Διάλεξε σκιά</strong></p>
<p>Τα χρώματα στις σκιές είναι προσωπική επιλογή και τίποτα δεν είναι απαγορευτικό, αρκεί να αποφεύγεις τις υπερβολές. Σημαντικό είναι λοιπόν, να ξέρεις ποιες αποχρώσεις σου ταιριάζουν, έτσι ώστε να αναδείξεις τα μάτια σου.</p>
<p>Οι γυναίκες με καστανά μάτια έχουν την πολυτέλεια να επιλέξουν σκιές ανάμεσα σε πολλά χρώματα, καθώς τα πιο πολλά απ’αυτά τους ταιριάζουν. Καταλληλότερες είναι οι αποχρώσεις του πράσινου, το ροδακινί, το μπλε και το bronze.</p>
<p>Τα μπλε μάτια συνδυάζονται πολύ σωστά με θερμές αποχρώσεις όπως χρυσό, bronze και μπεζ. Δεν είναι ανάγκη όμως να μένεις μόνο σε αυτά τα χρώματα. Ταιριάζουν εξίσου πολύ και τα ασημί-μπλε καθώς και οι αποχρώσεις του γκρι.</p>
<p>Οι αποχρώσεις που ταιριάζουν πολύ με τα πράσινα μάτια είναι οι μοβ. Τα συγκεκριμένα μάτια επειδή περιέχουν συνήθως πολλές αποχρώσεις (καφέ, πράσινο, γκρι) μπορούν να συνδυαστούν ιδανικά με σκιές στο χρώμα του γκρι, του ροζ καθώς επίσης και σκούρο μπλε.</p>
<p><strong>Έξυπνα τρικ</strong></p>
<p>Το μαύρο δίνει ένταση στο βλέμμα σε όλα τα χρώματα ματιών, αλλά ταυτόχρονα σκληραίνει το πρόσωπο.</p>
<p>Η λευκή σκιά στην εσωτερική γωνία του ματιού, αλλά και κάτω από το τόξο των φρυδιών, φωτίζει το βλέμμα.</p>
<p>Προτιμήστε παστέλ χρώματα αν έχετε ανοιχτόχρωμη επιδερμίδα.</p>
<p><strong>Σχεδίασε τα μάτια σου σωστά</strong></p>
<p>Χρησιμοποιώντας ένα υγρό eyeliner με πινελάκι ή με μολύβι ματιών, μπορείς να βελτιώσεις το σχήμα των ματιών σου με τους εξής τρόπους:</p>
<p>Για να αναδείξεις το <strong>φυσικό σχήμα</strong> των ματιών σου, τράβηξε μια λεπτή γραμμή σύρριζα στις βλεφαρίδες του άνω βλεφάρου.</p>
<p>Αν θέλεις τα μάτια σου να δείχνουν πιο <strong>αμυγδαλωτά</strong>, σχεδίασε μια έντονη γραμμή από την εσωτερική γωνία του άνω βλεφάρου, η οποία παχαίνει σταδιακά προς την εξωτερική γωνία του ματιού.</p>
<p>Για να <strong>μεγαλώσεις</strong> την <strong>απόσταση</strong> ανάμεσα στα μάτια σου, σχεδίασε μια γραμμή σύρριζα στις βλεφαρίδες από τη μέση, προς την εξωτερική γωνία του άνω και κάτω βλεφάρου.</p>
<p>Αν θέλεις να <strong>«ανοίξεις»</strong> το βλέμμα σου, τράβηξε μια γραμμή από το κέντρο προς την εξωτερική γωνία μόνο του άνω βλεφάρου.</p>
<p>Για να δώσεις <strong>έμφαση</strong> στο βλέμμα σχεδίασε όλο το μάτι με μία γραμμή σύρριζα από την εσωτερική στην εξωτερική γωνία του άνω και κάτω βλεφάρου.</p>
<p>*Χρησιμοποίησε ένα άσπρο ή μπεζ μολύβι στο εσωτερικό του κάτω βλεφάρου για βλέμμα πιο έντονο και εκφραστικό.</p>
<p><strong>Μάσκαρα! Το Α και το Ω στο μακιγιάζ σας</strong></p>
<p>Τίποτα δεν τονίζει καλύτερα τα μάτια σας από τη μάσκαρα! Τα μάτια μας δείχνουν αμέσως πιο μεγάλα και το βλέμμα μας πιο σαγηνευτικό. Ο σωστός όμως τρόπος τοποθέτησης παίζει σπουδαίο ρόλο. Γι’ αυτό:</p>
<p>Σκουπίστε το βουρτσάκι πριν το χρησιμοποιήσετε  για να φύγουν τα υπολείμματα από τη μάσκαρα.</p>
<p>Μη χτυπάτε με δύναμη το βουρτσάκι μέσα στη μάσκαρα, γιατί αυτό έχει σαν αποτέλεσμα να μπει αέρας και να ξεραθεί το υλικό.</p>
<p>Ξεκινήστε από τη μέσα μεριά του ματιού τοποθετώντας τη μάσκαρα από τη ρίζα της βλεφαρίδας μέχρι την άκρη και κατευθυνθείτε με τον ίδιο τρόπο προς την εξωτερική πλευρά του ματιού. Στριφογυρίζετε  πάντα το βουρτσάκι καθώς τοποθετείτε τη μάσκαρα.</p>
<p>Απλώστε 1 ή 2 στρώσεις, ακόμα και 3 κι απλά περιμένετε να στεγνώσει η μία στρώση πριν περάσετε την επόμενη.</p>
<p>Τέλος προσπαθήστε να μην κάνετε πολλά περάσματα με το βουρτσάκι και να μην είναι στεγνή η μάσκαρα, για να μην κολλήσουν οι βλεφαρίδες μεταξύ τους.</p>
<p>Το μαύρο χρώμα είναι μία κλασική και ασφαλής επιλογή, ενώ το γκρι ή το καφέ είναι ιδανικά για ένα απαλό μακιγιάζ. Τα έντονα χρώματα όπως το μπλε, μοβ μπορεί να φωτίσει πολύ το βλέμμα, αλλά δεν θεωρείται ότι είναι τάση της φετινής μόδας.</p>
<p>&nbsp;</p>
<p>Από την αισθητικό <strong>Αγγελική Καΐτσα</strong></p>
<p>aggelikikaitsa1@gmail.com</p>



Πηγή : eReportaz