<div class="rel-location"></div>
<div id="intext_content_tag">Εκτός από το φυσικό ή το τεχνητό άρωμά του, κάθε άνθρωπος περιβάλλεται από το δικό του προσωπικό και διακριτό σύννεφο μικροβίων. Και βέβαια, αν περνά κανείς μέσα από το νέφος, αυτό θα «βρέχει» ξένα βακτήρια πάνω στο δέρμα του και μέσα στους πνεύμονές του.<strong>Μικροβιακή ταυτότητα</strong>

Σύμφωνα με μια νέα αμερικανική επιστημονική έρευνα, επιβεβαιώθηκε για πρώτη φορά ότι κάθε στιγμή ο καθένας μας εκπέμπει στον αέρα γύρω του εκατομμύρια βακτήρια από το προσωπικό μικροβίωμά του, το οποίο περιλαμβάνει δισεκατομμύρια μικροοργανισμούς, περίπου δεκαπλάσιους σε σχέση τα ανθρώπινα κύτταρα.

Το αποτέλεσμα είναι ότι ο κάθε άνθρωπος διαθέτει μια ξεχωριστή μικροβιακή «υπογραφή» στο σώμα του, αλλά και στον αέρα γύρω του, από την οποία θα μπορούσε ακόμη και να ταυτοποιηθεί.

<strong>Η ανακάλυψη</strong>

Ερευνητές του Πανεπιστημίου του Όρεγκον, με επικεφαλής τον Τζέημς Μίντοου του Κέντρου Βιολογίας και Περιβάλλοντος πειραματίσθηκαν με 11 ανθρώπους, των οποίων ανέλυσαν γενετικά τα μικρόβια που συνέλεξαν από δείγματα στον αέρα.

Η μελέτη έδειξε ότι είναι δυνατό να ταυτοποιήσει κανείς κάποιον μόνο από τη διακριτή μικροβιακή «ταυτότητά» του μέσα σε λίγες ώρες. Αν και πολλά είδη βακτηρίων είναι κοινά σε όλους τους ανθρώπους (π.χ. οι στρεπτόκοκκοι), κάθε άνθρωπος έχει ξεχωριστούς συνδυασμούς μικροβίων. Η ανακάλυψη αυτή, πέρα από την ιατρική σημασία της (μπορεί να βοηθήσει στην καλύτερη κατανόηση των μηχανισμών εξάπλωσης μιας ασθένειας στους κλειστούς χώρους), πιθανώς μελλοντικά θα αξιοποιηθεί και στην εγκληματολογία.

Παραμένει πάντως ασαφές πόσο αλλάζει το προσωπικό μικροβιακό «συννεφάκι» ενός ανθρώπου με το πέρασμα του χρόνου. Δεν είναι επίσης σίγουρο πόσο εκτείνεται το νέφος αυτό γύρω από κάποιον, αλλά φαίνεται να είναι τουλάχιστον ένα μέτρο. Η μελέτη δημοσιεύεται στην επιθεώρηση «PeerJ».

</div>