Η αντίστροφη μέτρηση άρχισε... Μετά από μια επιτυχημένη πορεία στη Θεσσαλονίκη, όπου υποδέχθηκε περισσότερους από 350.000 επισκέπτες σε διάστημα περίπου επτά μηνών, το παραμυθένιο «Εργοστάσιο και Μουσείο Σοκολάτας» ετοιμάζεται να ανοίξει τις πύλες του στις 7 Νοεμβρίου, στην Αθήνα.

Οι «εργασίες» για το πιο λαχταριστό θεματικό πάρκο της Ελλάδας βρίσκονται στην τελική ευθεία. Η δημιουργική και καλλιτεχνική ομάδα της ΔΕΘ-Helexpo προετοιμάζει με πυρετώδεις ρυθμούς τις εντυπωσιακές κατασκευές του «Εργοστασίου και Μουσείου Σοκολάτας» που απλώνονται σε περισσότερα από 3.500 τετραγωνικά μέτρα.

Καταρράκτης και σιντριβάνια σοκολάτας, γιγαντιαία σοκολατάκια, αλλά και πελώρια σοκολατένια μπισκότα είναι μερικές μόνο από τις απολαυστικές εκπλήξεις που επιφυλάσσουν οι ήρωες του παραμυθένιου εργοστασίου σοκολάτας στους επισκέπτες.

Σοκολατάκια-μαμούθ, σοκολατοκαταρράκτης και σοκοσιντριβάνια είναι μόνο μια μικρή γεύση της αποκαλυπτικής περιήγησης στους δρόμους του κακάο, στη ζούγκλα του Αμαζονίου και στον πολιτισμό των Αζτέκων στο «Εργοστάσιο και Μουσείο Σοκολάτας».

Διαδραστικό και πρωτότυπο το θεματικό πάρκο, απευθύνεται σε επισκέπτες κάθε ηλικίας. Θα λειτουργήσει στον εκθεσιακό Κέντρο Helexpo Maroussi, στην Λεωφόρο Κηφισίας 39, από 7 Νοεμβρίου 2015 έως 21 Φεβρουαρίου 2016.

Οι επισκέπτες του Εργοστάσιου και Μουσείου Σοκολάτας μπορούν:
<ul>
	<li>Στο <strong>Μουσείο του Κακάο και της Σοκολάτας </strong>να μάθουν τα πάντα για το εξωτικό κακαόδεντρο και να δουν αληθινά δείγματα καρπού και σπόρων.</li>
	<li>Στο <strong>Ναό των Αζτέκων </strong>να ανακαλύψουν τους θρύλους, τις παραδόσεις και τον πολιτισμό των ινδιάνων, αλλά και τις απίθανες ιστορίες του κακάο.</li>
	<li>Στη <strong>Ζούγκλα του Αμαζονίου </strong>να ζήσουν ξεχωριστή βιωματική εμπειρία και ξενάγηση, στην μικρή, «πραγματική» ζούγκλα με την αποπνικτική υγρασία και την τροπική ζέστη που δημιουργούν οι συνθήκες προσομοίωσης.</li>
	<li>Στην ξύλινη <strong>Καλύβα του Αμαζονίου </strong>να ταξιδέψουν, με σύγχρονα τεχνολογικά μέσα και αφηγητή τον αγαπημένο ηθοποιό Θανάση Τσαλταμπάση, στους δρόμους του κακάο και της σοκολάτας στην Ευρώπη.</li>
	<li>Στο <strong>Εργαστήρι Σοκολάτας </strong>να πάρουν μέρος στα διάφορα στάδια παραγωγής (με το εκπληκτικό διαδραστικό εργαστήρι για παιδιά) και συσκευασίας σοκολάτας και φυσικά... να δοκιμάσουν!</li>
	<li>Στο <strong>Εργαστήρι Μπισκότου </strong>να παρακολουθήσουν τη διαδικασία παραγωγής και τον ευφάνταστο σεφ να δημιουργεί τα πιο μαγικά μπισκότα!</li>
	<li>Στο <strong>Εργαστήρι Γάλακτος </strong>να φωτογραφηθούν στο παραμυθένιο σκηνικό της μικρής φάρμας.</li>
	<li>Στον Ποιοτικό Έλεγχο, στο <strong>Χημείο του Εργοστασίου </strong>και με τη βοήθεια του «μαγικού» επιστήμονα, να μάθουν τι πρέπει να προσέχουν ως καταναλωτές και να παρακολουθήσουν ένα εντυπωσιακό «σοκολατένιο» πείραμα.</li>
	<li>Με τη <strong>Μηχανή του Χρόνου</strong>, μέσα από έναν δαιδαλώδη, παιχνιδιάρικο Λαβύρινθο, να μεταφερθούν στο σύμπαν και στις εποχές που ταξίδεψε διαχρονικά η σοκολάτα.</li>
	<li>Στον χώρο με το <strong>«Μεγάλο Μυστικό»</strong>, τους περιμένει ο μεγαλύτερος Καταρράκτης Σοκολάτας της Ευρώπης όπου 1.200 λίτρα πραγματικής, λιωμένης σοκολάτας ρέουν μπροστά στα μάτια τους!</li>
	<li>Στην <strong>Αίθουσα Εκπαίδευσης </strong>να μάθουν, με διασκεδαστικό τρόπο, το σωστό βούρτσισμα των δοντιών, αλλά και σημαντικές λεπτομέρειες για την στοματική υγιεινή.</li>
	<li>Στην <strong>Choco Αrt</strong>, σε έναν διαφορετικό χώρο πολιτισμού και τέχνης, να θαυμάσουν γλυπτά, πίνακες ζωγραφικής, έργα τέχνης, έκθεση φωτογραφίας και comics με θέμα τη σοκολάτα.</li>
	<li>Στους χώρους <strong>Φωτογράφισης </strong>να απαθανατίσουν την επίσκεψή του με επαγγελματικές αναμνηστικές φωτογραφίες!</li>
	<li>Στο <strong>Εργαστήρι Καραμέλας </strong>να παρακολουθήσουν τη χειροποίητη παραγωγή και να δοκιμάσουν «φρέσκια» καραμέλα!</li>
</ul>
Το συναρπαστικό ταξίδι στο «Εργοστάσιο και Μουσείο Σοκολάτας» ολοκληρώνεται με μίνι show γευσιγνωσίας που περιλαμβάνει εξαιρετικά σοκολατάκια και επιλεγμένες γεύσεις απ’ όλον τον κόσμο. Οι επισκέπτες δοκιμάζουν, αναγνωρίζουν τα υλικά και... βραβεύονται ως «Ειδικός Σοκολατογευσιγνώστης» (μόνο για ενήλικες).

To «Εργοστάσιο και Μουσείο Σοκολάτας» λειτουργεί υπό την αιγίδα του ΕΟΤ, της Περιφέρειας Αττικής και του Δήμου Αμαρουσίου. Στο Εργοστάσιο λειτουργούν τμήματα με διάφορα θεματικά εργαστήρια (workshops), ενώ το πληροφοριακό υλικό του Μουσείου είναι προσβάσιμο στα ελληνικά, στα αγγλικά, καθώς και στην νοηματική γλώσσα, αλλά και σε άλλες γλώσσες μετά από συνεννόηση.

Όλοι οι χώροι του «Εργοστασίου και Μουσείου Σοκολάτας» είναι προσβάσιμοι σε άτομα με κινητικά προβλήματα.

Όλες οι πληροφορίες για το ωράριο λειτουργίας και τις τιμές των εισιτηρίων εδώ: www.ErgostasioSokolatas.gr