Μια εξέταση που ανιχνεύει τον καρκίνο του μαστού δεκαετίες πριν τον σχηματισμό του όγκου, μπορεί να συμβάλλει στην ουσιαστική βελτίωση της θεραπείας της νόσου, υποστηρίζουν Σουηδοί επιστήμονες.

Ερευνητές του Πανεπιστημίου της Ουψάλα απέδειξαν ότι ένας εμφανώς υγιής μαστικός ιστός μπορεί να κρύβει καρκινικές μεταλλάξεις. <strong>Ο έγκαιρος εντοπισμός αυτών των αλλοιώσεων μπορεί να δώσει τη δυνατότητα εκρίζωσης του προβλήματος πριν από την γένεσή του.</strong>

Ο καρκίνος του μαστού είναι ο συχνότερος γυναικολογικός καρκίνος και συνήθως εντοπίζεται είτε από την ίδια τη γυναίκα, είτε κατά τη διάρκεια μαστογραφίας. Ωστόσο, σε πολλές περιπτώσεις μέχρι να εντοπιστεί ο καρκίνος, δυστυχώς μπορεί να είναι πολύ αργά.

Οι ερευνητές συνέκριναν δείγματα καρκινικού μαστικού ιστού από σχεδόν 300 γυναίκες, με δείγματα εμφανώς υγιών μαστικών ιστών και δερματικά δείγματα από τις ίδιες.

Σχεδόν στο 40% των περιπτώσεων, ο εμφανώς φυσιολογικός μαστικός ιστός έκρυβε γενετικές αλλαγές που συνήθως παρατηρούνται στον προηγμένο καρκίνο.

Ένα, όμως, <strong>γενετικό τεστ μπορεί εγκαίρως να εντοπίσει τις σιωπηλές αυτές αλλαγές,</strong> <strong>κι έτσι να δοθεί η ευκαιρία είτε για πρώιμη θεραπεία, είτε για προσεκτική παρακολούθηση της ασθενούς.</strong>

Αξίζει δε να σημειωθεί ότι το διαγνωστικό τεστ θα μπορούσε να βοηθήσει και τις γυναίκες που ήδη έχουν διαγνωστεί με καρκίνο του μαστού και έχουν υποβληθεί σε εκτομή είτε μόνο του όγκου, είτε του συνόλου μαστού. Και αυτό γιατί σε πολλές περιπτώσεις, ενώ έχει αφαιρεθεί ο μαστός, καρκινικές αλλοιώσεις διαφεύγουν και τελικά δίνουν μεταστάσεις σε άλλα σημεία του σώματος.